text:
Advokatarnir eru í so avgjørdur í síni tulking av lógum og reglum
26. oktober 1993 var ein avgerandi dagur fyri føroyskan politikk.
Henda dag kom sendingin “Tá Føroya Banki gjørdist Føroya banki” á sjónvarpsskíggjan. Sendingin avdúkaði, at føroyingar blivu snýttir, tá landstýrið yvirtók ábyrgdina av gamla Føroya Banka frá Den Danske Bank.
Fólk blivu rasandi, og Løgtingið kravdi, at málið skuldi kannast. Fyrst bleiv ein lítil kanning gjørd, sum bendi á, at sendingin hevði víst sannleikan.
Síðani kravdi Løgtingið eina dómarakanning, sum skuldi staðfesta rættarliga ábyrgd. Tað vildi danska stjórnin ikki, og í staðin bleiv so ein nýggj, stór kanning gjørd. Tá úrslitið kom í januar 1998, beiv enn einaferð – hesaferð við meiri tyngd – staðfest, at alt ikki var farið rætt fram.
Við støði í hesum stevndi Føroya Landsstýrið í apríl 1998 donsku stjórnini og Den Danske Bank. Og í juni sama ár fekk fullveldislandsstýrið kanska tann størsta sigur, sum nakað landsstýrið nakrantíð hevur fingið, tá tann kenda bankaavtalan varð gjørd við donsku stjórnina. Avtalan var verd milliardir fyri Føroyar.
Onkur lak
Men alt byrjaði við eini sjónvarpssending.
Og sjónvarpssendingin byrjaði við, at Tróndur Djurhuus hevði onkra góða “keldu”, sum tað eitur á miðlamáli.
Tað merkir, at onkur heilt sentralur persónur gav honum upplýsingar, sum hann annars ongan møguleika hevði fyri at fáa.
Tá ein “kelda” gevur einum journalisti eina “søgu”, er mekanisman hendan:
“Keldan” vil hava okkurt fram, sum viðkomandi ikki kann fáa fram sambært galdandi reglum.
Hann brýtur so reglurnar – og fer til ein journalist við síni søgu.
Journalisturin hevur lógarfestan rætt til at verja sína keldu. Tvs. at hóast journalisturin veit, at keldan brýtur galdandi reglur – so hevur hann ikki skyldu at siga tað.
Journalisturin – hvørs arbeiði er at avdúka ting – verður nú ein, sum verjir óreglusemið hjá kelduni.
Men hann ger tað, tí hann metir at óreglusemið, sum verður framt, hevur minni týdning enn at fólk sleppa at hoyra ta søgu, keldan hevur sagt honum.
Altso: Journalisturin fær eina týdningarmikla “solo-søgu” – og afturfyri verjir hann tann, sum slatraði.
Og tann, sum slatraði, fær umvegis journalistin tað fram, hann vil hava fram.
Í 1993 hevði henda mekanisma heilt avgerandi týdning fyri føroyskan politikk og búskap.
Keldan breyt uttan iva sínar reglur. Tað var skeivt. Men týdningarmikil vitan kom fram. Og tað var rætt.
Eysturoyartunnil
Tá Kári P. Højgaard var landsstýrismaður, hevði hann gjørt allar avtalur um ein privatan Eysturoyartunnilin klárar.
Men í evstu løtu lak onkur trúnaðarskjøl til miðlarnar. Tað er eingin ivi um, at viðkomandi breyt sína tagnarskyldu. Tað eru journalistar, sum vita, hvør tað var. Men teir verja sína keldu.
Úrslitið av, at søgan hjá kelduni kom fram, var, at øll ætlanin bleiv broytt.
Altso aftur ein leki, sum hevði stóran týdning fyri føroyskan politikk og búskap.
Keldan breyt reglurnar. Skeivt. Vitanin kom fram. Rætt.
Ov kategoriskt
At leka er skeivt – men tað kann altso eisini vera rætt. Og viðhvørt vigar tað rætta meira enn tað skeiva.
Hetta er tann javnvág, sum alla tíðina má finnast.
Um øll altíð halda sína tagnarskyldu, er vandi fyri, at skipanin letur seg aftur um seg sjálva, og innlitið verður sera avmarkað.
Reglurnar um tagnarskyldu kunnu altso tulkast so rigoristiskt, sum Bjørn á Heygum og Annvinn V. Hansen gjørdu í “Radaranum” mikudagin, tá teir umrøddu bókina “2000”. Tað eru onnur atlit at taka, enn bara tað, sum reglurnar siga.
Tær reglur, sum eg havi brotið – bæði í ár 2000 og nú tá bókin kom út – havi eg brotið. Men eg havi gjørt tað uttan at hava ein journalist sum “millummann”.
Eg haldi tað vera rætt – onnur kunnu halda tað vera skeivt.
Men at Dimmalætting fekk eitt skjal nakrar dagar ov tíðliga í ár 2000, ávirkaði einki mál.
Og at fólk fáa eitt meira nágreiniligt innlit í hvat hendi undir fullveldissamráðingunum, enn tey longu hava fingið, hevur bara søguligan áhuga.


c: text/html

text:
Úr fólkateljingini ber til at síggja, hvussu inntøkan broytist við hækkandi útbúgving. Útbúgving er flokkað í 4 høvuðsbólkar eftir útbúgvingarstigi, og inntøka er tøk ársinntøka, tvs. eftir skatt, og er bólkað í 4 inntøkubólkar. Aldursbólkurin er 25 - 64 ár, tí her eru tey flestu liðug við teirra útbúgving og tey eru enn virkin á arbeiðsmarknaðinum.
Tað er onki óvæntað, at greitt samband er millum útbúgving og inntøku. Men í fólkateljingini kunnu vit staðfesta, í hvussu stóran mun inntøkan økist við hækkandi útbúgving. Og hvussu ymiskt hetta ger seg galdandi fyri kvinnur og menn.
Myndin vísir prosentvísa inntøkubýtið innan fyri hvørt útbúgvingarstig, og hon skal sum dømi lesast soleiðis: Av monnum, ið hava fólkaskúla umframt møguligt stutt skeið aftrat sum hægstu útbúgving, eru 14%, ið hava tøka ársinntøku niðan fyri 100.000, og 8% har tøka ársinntøkan er oman fyri 300.000. Hjá teimum við hægri útbúgving eru 5%, ið hava tøka ársinntøku niðan fyri 100.000, og 40% har tøka ársinntøkan er oman fyri 300.000.
Hóast munur er á myndini hjá monnum vinstrumegin og kvinnum høgrumegin, er mynstrið tað sama:
- Annan vegin eru bæði teir ljósagrønu inntøkustabbarnir (minni enn 100.000 kr) og teir miðgrønu (100-200.000 kr.) minkandi við hækkandi útbúgving.
- Hinvegin eru bæði teir bláu inntøkustabbarnir (200-300.000 kr.) og teir myrkabláu (yvir 300.000 kr.) veksandi við hækkandi útbúgving.
Broytingin í inntøku er stór frá lægsta til hægsta inntøkubólkin - og broytingin er nógv størri hjá kvinnum enn hjá monnum:
- Av monnum við lægstu útbúgving eru 32% við tøkari ársinntøku oman fyri 200.000, samanborið við 80% hjá teimum við hægstu útbúgving.
- Av kvinnum við lægstu útbúgving eru tað bert 6%, ið hava eina tøka ársinntøku oman fyri 200.000, samanborið við 74% hjá teimum við hægstu útbúgving.
Í talvuni niðanfyri er tal av monnum og kvinnum í 4 høvuðsbólkum eftir útbúgvingarstigi og í 6 inntøkubólkum, har tey við inntøku oman fyri 300.000 aftur eru útgreinað í 3 bólkar.
Viðmerking: inntøka er øll inntøka, lønarinntøka, inntøka av egnum virki, kapitalinntøka, pensjónsinntøka, veitingarinntøka og studningur.

robotstxt: allowed

filter: keep


text:
Tak niður produktblað um Óarbeiðsføristrygging
Trygging
Tryggja teg og tíni nærmastu
Óarbeiðsføristrygging
Óarbeiðsføristrygging gevur tær møguleika at tryggja teg og tíni nærmastu fíggjarliga við óarbeiðsføri.
Óarbeiðsføristryggingin, sum er natúrligur partur av eini pensjónsskipan, kann eisini teknast sum sjálvstøðug trygging.
Óarbeiðsføristryggingin kemur tær og familjuni væl við, um illa vil til og tú gerst 2/3 óarbeiðsførur og tað stendur við í meiri enn 3 mánaðir.
Harafturat kanst tú draga inngjaldið fyri hesa trygging frá skattskyldugu inntøkuni.
Óarbeiðsføristryggingin dekkar við óarbeiðsføri fram til fylta 60 ár, um tað hevur staðið við í 3 mánaðir og um arbeiðsførið er skert við minst 2/3.
Standard tryggingarupphæddin er 92.900 kr., sum er mótrokningarmarkið fyri almennum veitingum. Upphæddir omanfyri 92.900 kr. verða mótroknaðar við 30% av almennu veitingunum.
Treytin fyri at fáa tryggingina til standard prís er, at tú ert millum 18 og 49 ár og lýkur heilsutreytirnar.
Fyri upphæddir omanfyri 92.900 kr. verður prísur roknaður í mun til aldur og kyn tryggingartakarans. Tað sama er galdandi, um tú ert millum 50 og 60 ár.
Til ber at tekna Óarbeiðsføristrygging upp til 300.000 kr., tó í mesta lagi 80% av tíni inntøku.
Kostnaðir
Sí fasta kostnaðin fyri Óarbeiðsføristrygging og annars í produktblaðum.
Tak niður
Bílegg
Ynskir tú at stovna hesa trygging? Set teg í samband við okkum, og vit vegleiða tær.


text:
Lestrartíð: 2 1/2 ár
Umsóknarfreist: Læruplássið ásetir freistina
Útbúgvingarstovnur: Glasir í Marknagili
Útbúgvingarstaður: Tórshavn
Lærupláss: Hesi hava læruplássgóðkenning
Sum sveisari arbeiðir tú við at gera tilskeringar og evna til rættar-, skráar- og heildarskurð í plátur, rør og tvørskurðir. Eisini arbeiðir ein sveisari við at leggja til rættis og gera einfaldar framleiðsluuppgávur, handliga eins væl og við maskinum, at leggja til rættis og gera skap í plátu-, rør- og stáltvørskurðum.
Ein týðandi partur av arbeiðinum er at velja rætt tilfar og rættan arbeiðshátt til ymsu uppgávurnar. Undir útbúgvingini fært tú grundleggjandi vitan um at velja og viðgera tilfar eftir krøvum og endamáli.
Somuleiðis verður arbeitt við at røkja amboð, viðgera og eftirviðgera yvirflatar av metali og øðrum tilfari og at kunna leggja til rættis samansettar sveisiuppgávur.
Allar yrkisútbúgvingar eru skipaðar soleiðis, at skift verður millum verkliga læru á góðkendum læruplássi og skúlagongd á yrkisskúla.
Útbúgvingin endar við sveinaroynd.
Fráfaringarroynd fólkaskúlans.
Eftir útbúgvingina kanst tú arbeiða sum góðkendur sveisari.
Tú kanst eisini fara undir framhaldsútbúgving sum t.d.:
● maskinmeistari
● framleiðslutøkningur
● viðkomandi akademiútbúgving
● viðkomandi professiónsbachelorútbúgving
● verkfrøðingur (krevur upptøkuskeið).
Glasir, Smiðjugerð – www.glasir.fo
Yrkisdepilin – www.yrkisdepilin.fo


text:
BankNordik bjóðar tínum virki nógvar ymiskar tænastur, sum kunnu brúkast til at fáa eitt greitt yvirlit, stýra gjaldførinum, rinda kreditorum og krevja inn frá debitorum.
Gjaldstænastur
Sum vinnukundi í BankNordik kanst tú millum annað velja hesar tænastur:
- Netbanka
- Gjaldskipan
- Rokningadepilin
- Lønarportalin
- Mastercard Business
- Altjóða gjaldingar
Við hesum tænastum, kanst tú lættliga taka tær av øllum dagligu gjaldingunum hjá virkinum.
Ráðgeving um gjaldsmøguleikar
Tá vit ráðgeva tær um gjaldsmøguleikar, taka vit altíð støði í tínum virki. Saman finna vit út av, hvønn tørv virkið hevur og fara ígjøgnum teir ymisku valmøguleikarnar. Vit hjálpa tær at velja út og at seta saman bestu loysnina fyri júst títt virki, soleiðis at tit kunnu handfara tykkara gjaldingar á best møguligan hátt.


text:
Uttanríkis- og vinnumálaráðið og Sendistova Føroya í Moskva skipa fyri vinnuferð til Kaliningrad í døgunum 15. – 17. februar.
Tað upplýsir Uttanríkis- og vinnumálaráðið.
16 føroyskar fyritøkur taka lut í vinnuferðini, har tær fara at hitta umboð fyri 40 russiskar fyritøkur.
Hósdagin 16. februar verður stórt vinnutiltak á Museum of the World Ocean í Kaliningrad. Alexey Zinovyev, stjóri í Vinnuhúsinum í Kaliningrad, og Bjørn Kunoy, sendimaður Føroya í Russlandi, bjóða føroysku og russisku luttakarunum vælkomnum. Síðani fara føroyskar fyritøkur at hava framløgur um vørur og tænastur sínar og hava fundir við russisku fyritøkurnar.
Hóskvøldið 16. februar verður skipað fyri føroyskum filmskvøldi í søguliga biografinum Zarya í Kaliningrad. Stásiligi biografurin var ein av fáu bygningunum í Kaliningrad, ið ikki varð oyðilagdur undir seinna heimsbardaga. Filmarnir, sum verða sýndir, eru “Tunnan” og “Dalur”, ið eru leikstjórnaðir av ávikavist Jónfinn Stenberg, Jóannes Lamhauge og Heiðriki á Heygum.
Síðani verður móttøka fyri samstarvsfeløgum hjá føroysku fyritøkunum og Sendistovu Føroya í Moskva. Birgir Enni borðreiðir við føroyskum sjógæti.
Føroyska sendinevndin fer úr Kaliningrad aftur fríggjadagin 17. februar.
Føroysku fyritøkurnar, ið luttaka á ferðini, eru: Magn, Faroe Ship, Berglon, KSS, KJ Hydraulik, HDYGD, Combine-IT, NorthPelagic, Pelagos, Rock Trawl Doors, Runavíkar Havn, Vita, Faroe Agency, Faroe Ship, MEST, Bergfrost Coldstore og EFFO.


text:
Jan Müller
24.09.2017 - 12:40
Fríggjakvøldið varð oljuprísurin tann hægsti hann hevur verið síðani 1. mars ella í meira enn eitt hálvt ár. Tá rakk hann nærum 57 dollarum fyri tunnuna, 56,88 dollarum. 1. mars var seinast, tá prísurin varð hægri, nevniliga 57,02 dollarar fyri tunnuna.
Ein av orsøkunum til hækkingina er, at talið av oljupallum í USA er minkað. Eisini nýggjastu sanktiónirnar frá USA móti Norðurkorea ávirka oljuprísin. Annars hevur verið bíðað eftir úrslitinum av fundi í OPEC fríggjadagin. Mett hevur verið at Opec-londini fóru at tosa um longja fastfrysting av oljuframleiðsluni, men enn er einki komið út um fundin, tó at fleiri miðlar vilja vera við, at Opec-londini ikki tóku nakra avgerð um at longja fastfrystingina eftir 1. mars næsta ár, sum talan annars hevur verið um. Londini í Opec standa fyri umleið helvtini av heimsframleiðsluni av olju. Stóri Opec fundurin verður í november, og tá fara londini saman við Russlandi at taka støðu til, um upprunaliga avgerðin at minka um framleiðsluna við 1,8 mill. tunnum um dagin skal longjast enn einaferð.
Síðani 1. juli er oljuprísurin vaksin við góðum 15%, úr 48,97 dollarum til knappar 57 dollarar. Vit eru ávegis móti endanum av tí triðja ársfjórðinginum í ár og fer prísurin at vaksa bara eitt sindur aftrat, so fer tað at geva hægsta oljuprísin í einum triðja ársfjórðingi síðani 2004.
Kelda Bloomberg og E24


text:
Flemming Born í Ribarhúsi
Hálv føroyingurin, Flemming Born, stillar út í Ribarhúsi. Fernisering verður leygardagin klokkan 16. Framsýningin er opin til 10. juni. Jógvan Joensen, syngur og spælir.
Framsýningar í Ribarhús - Grind í Karry
Grind í Karry í Ribarhús
Myndaframsýningin Grind í Karry, sum lýsir mentanarliga ríkidømi í Føroyum, er ein áhugaverd framsýning um ymiskar tjóðskapir í Føroyum. Annie Heinesen og Pernille Heinesen skipaðu fyri framsýningini í samband við Mentanarnáttina 2015 í Havn. Amy & Edna hava tikið myndirnar, og nú verður hon so aftur at síggja alment, hesaferð í Gallarí Ribarhús.
Framsýningin letur upp sunnudagin 6. mars kl. 15, tá Pernille og Annie greiða frá hugskotinum við myndaframsýningini. Kaffidussur verður at fáa. Framsýningin er annars eisini opin mánadag - mikudag, samtíðis sum Piddasahandil er opin, tvs frá kl. 15 - 17.30 og endar sostatt 9. mars, so henda forkunnuga framsýning er bert frammi í stutta tíð.
Myndaframsýningin Grind í Karry, sum lýsir mentanarliga ríkidømi í Føroyum, er ein áhugaverd framsýning um ymiskar tjóðskapir í Føroyum. Annie Heinesen og Pernille Heinesen skipaðu fyri framsýningini í samband við Mentanarnáttina 2015 í Havn. Amy & Edna hava tikið myndirnar, og nú verður hon so aftur at síggja alment, hesaferð í Gallarí Ribarhús.
Framsýningin letur upp sunnudagin 6. mars kl. 15, tá Pernille og Annie greiða frá hugskotinum við myndaframsýningini. Kaffidussur verður at fáa. Framsýningin er annars eisini opin mánadag - mikudag, samtíðis sum Piddasahandil er opin, tvs frá kl. 15 - 17.30 og endar sostatt 9. mars, so henda forkunnuga framsýning er bert frammi í stutta tíð.
Framsýningar í Ribarhús - Fotomyndir
Fotomyndir av skúlabørnum
Mikudagin, 9. desembur kl. 17:00 letur upp ein forvitnislig framsýning í Ribarhúsi við fotomyndum av skúlabørnum frá gamlari tíð og nýggjari tíð. Fleiri av hesum myndum koma við í søgubókina, Fuglafjarðar søga, sum Steffen Stummann Hansen er í ferð við at skriva.
Petur Martin Petersen og Steffen Stummann Hansen fara at siga frá myndunum. Framsýningin er opin allan desembur.
Mikudagin, 9. desembur kl. 17:00 letur upp ein forvitnislig framsýning í Ribarhúsi við fotomyndum av skúlabørnum frá gamlari tíð og nýggjari tíð. Fleiri av hesum myndum koma við í søgubókina, Fuglafjarðar søga, sum Steffen Stummann Hansen er í ferð við at skriva.
Petur Martin Petersen og Steffen Stummann Hansen fara at siga frá myndunum. Framsýningin er opin allan desembur.


text:
"Hóast skikkaðir umsøkjarar eru til starvið, eri eg, út frá einari heildarmeting, komin til ta niðurstøðu, at best er at lýsa starvið av nýggjum. Vónandi fara nógvir umsøkjarar at halda seg fram at at stjórna Uttanríkis- og vinnumálaráðnum," sigur Aksel V. Johannesen, løgmaðu, í einari almennari fráboðan.
Tá ið dimma.fo spyr Aksel Johannesen, hví ikki tikið verður av tí innstillingini, sum ein setanarbólkur hevur gjørt, sigur hann, at hann út frá einari heildarmeting vil hava fleiri skikkaðar umsøkjarar til starvið.
- Tá ið talan er um setanarmál, kann eg ikki koma nærri inn á umstøðurnar, men út frá einari heildarmeting vil eg sum setanarmyndugleiki hava fleiri skikkaðar umsøkjarar til starvið," sigur Aksel Johannesen, løgmaður.
Hann vil ikki svara uppá, um hann ikki kundi góðkenna ta innstilling, sum setanarbólkurin hevur gjørt.
10 umsóknir vóru til aðalstjórastarvið. Tvær umsóknir vórðu tiknar aftur. Starvið sum aðalstjóri í Uttanríkis- og vinnumálaráðnum verður lýst leyst at søkja sum skjótast, sigur løgmansskrivsstovan.


text:
Hevði ikki væntað, at fráboðan mín um, at eldraøkið verður stórmál í næstu býráðssetu, skuldi falla borgarstjóranum fyri bróstið, tí semja hevur verið um, at hetta er og verður stórmál.
Væl kent er, at talið á eldri fólkum í Føroyum økist, og so er eisini í Tórshavnar kommunu.
Nýggjastu framrokningarnar hjá umsitingini vísa, at í aldursbólkinum 60 til 79 ár eru í dag 3.460 borgarar í Tórshavnar kommunu. Í hesum sama aldursbólkinum verður talið á borgarum 4.730 í 2030.
Í aldursbólkinum 80 ár og eldri er talið á borgarum í dag 760. Hetta talið verður sambært framrokningunum 1.356 í 2030.
Til ber ikki at bíða til 2030 at taka støðu til, hvussu hendan avbjóðingin skal loysast. Átøk mugu fremjast nú, tí tølini økjast so líðandi ár um ár.
Nevndi í fyrra brævinum, at hóast Boðanesheimið er nýtt, er longu tørvur á 50 røktarheimsplássum aftrat. Hetta var ein lýsing av avbjóðingini, kommunan longu hevur, men eg segði onki um at byggja eitt røktarheim aftrat.
Tórshavnar kommuna skal í næstu setu gera av, hvussu tørvurin skal nøktast á eldraøkinum langt fram í tíðina. Minni kann gera tað enn røktarheimspláss í fleiri førum, t.d. eldrabústaðir, meiri manning til heimatænastu o.s.fr.
Greitt er ið hvussu er, at pláss verður ikki til at fara lætt um kommunukassan, eins og gjørt er undanfarnu setu við at brúka t.d. 100 milliónir upp á eitt tømt sjóvinnuhús og 90 milliónir upp á tveir bankabygningar.
Neyðugt verður at seta fólkið fyrst.


text:
Leygardagin klokkan 15 verður samkoma í Reinsarínum í Tórsgøtu í Havn, har innkomni peningurin frá Team Rynkeby-átakinum í ár verður latin Krabbameinsfelagnum. Til samkomuna verða umframt røður eisini tónleikur við Báru Silvansdóttir.
Nýggja Team Rynkeby-liðið, sum skal súkkla til París komandi summar, skal hittast fyri fyrstu ferð hendan dagin, eins og tey, sum súkklaðu í ár vera hjástødd.
Í fjør kom ein sløk millión krónur inn, og komandi leygardag verður so avdúkað, hvussu nógv kom inn í ár. Tiltakið er alment.


text:
Almenn ráðstevna um orðblindni
Í dag verður varpað ljós á orðblindni.
Fríggjadagin, 19. mai, skipar Tali- og hoyriráðgevin fyri almennari norðurlendskari ráðstevnu á Hotel Føroyum um orðblindni.
Orðblindni, eisini kent undir navninum dysleksi, er tað at hava ilt við at lesa og skriva, og mett verður, at umleið 3.500 føroyingar eru í hesi støðu. Í einum samfelagi, har lesi- og skriviførleikin er so týdningarmikil, gerst hetta skjótt ein meinur vansi hjá tí rakta og kann ávirka bæði útbúgving og lívsmenning.
Inni í familjunum stríðast foreldur og orðblind børn ein mangan torføran dyst við skúlatingunum, og í skúlanum kenna børnini seg skjótt uttanfyri, hóast tey eru líka gløgg sum onnur.
Á ráðstevnuni fortelja fýra norðurlendskir serfrøðingar, hvat orðblindni er og ger við børn og ungdóm, og hvussu gransking og tøknilig frambrot lata upp fyri nýggjum møguleikum at hjálpa.
Peter Lund Madsen greiðir frá, hvussu orðblindni uppstendur og ávirkar børn okkara, Turid Helland leggur fram nýggjan kanningarhátt, sum kann staðfesta orðblindni longu hjá barnagarðsbørnum, Christian Bock lýsir, hvussu teldutøkni kann gera orðblind sjálvhjálpin, og Åsne Midtbø Aas vísir á, hvussu førleikamenningin av pedagogum og lærarum innan orðblindni kann skipast.
Føroyskir leiðarar gera eisini status yvir støðuna hjá orðblindum næmingum og lesandi í Føroyum.
Tað verður Poul Michelsen, landsstýrismaður í vinnumálum, sum fer at seta ráðstevnuna. Ráðstevnan er sum nevnt almenn og er serliga ætlað foreldrum, pedagogum, lærarum, skúlum og stovnum, sum vilja dagføra sína vitan um orðblindni og tey hálparamboð, sum finnast á økinum.
-Tíðindaskriv
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Myndarøð: Væleydnað seymiskeið fyri nýbyrjarar
Rúsdrekkaávirkaður og 12 persónar í bilinum
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
55 vilja vera stjóri
Ísraelar og palestinar - sum dagur og nátt
Prát við Svend Højgaard
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
Íslendsk lodnuskip hava rokveiðu - norðmenn á veg
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Ein sólskinssøga á vetri
Messi brendi brotsspark
Samband
Postboks 226
FO-600 Saltangará


text:
Tilmæli um nýggja náttúrufriðingarlóg, sum ein verkætlanarbólkur undir Umhvørvisstovuni hevur gjørt, kemur at avtaka friðingarnevndirnar, sum hava virkað eftir lógini frá 1970.
14-04-2011 | Tilmęli um nżggja nįttśrufyrisiting
Umhvųrvisstovan męlir til at dagfųra galdandi nįttśrufrišingarlóg. Męlt veršur til at leggja fyrisitingina av nįttśruvernd til ein stovn undir landsstżrismanninum, og at fįa įsetingar um įrinsmetingar, lķvfrųšiligt margfeldi og um verju av djóra- og plantulķvi inn ķ lógina.
Umhvųrvisstovan hevur gjųrt frįgreišing um nįttśruvernd og nįttśrufyrisiting. Endamįliš viš frįgreišingini er at lżsa mųguleikarnar fyri at nśtķmansgera fyrisitingina av ųkinum nįttśruvernd innan karmarnar av galdandi nįttśrufrišingarlóg frį 1970.
Ķ frįgreišingini veršur vķst į, at galdandi nįttśrufrišingarlóg og fyrisiting, sum er yvir fjųruti įra gomul, treingir til at verša nśtķmansgjųrd.
Eisini er mett um, hvųrt galdandi lóg kann vera grundarlag undir eini nųktandi nįttśruvernd. Nišurstųšan er, at įsetingarnar ķ galdandi lóg um frišing og um verju av nįttśruni ķ hųvušsheitum eru nųktandi. Tó vanta greišar įsetingar um m.a. verju av djóra- og plantulķvi og lķvfrųšiligum margfeldi, eins og heimildir at krevja įrinsmetingar og kanningar og įsetingar um eftirlit vanta.
Vķst veršur į, hvųrjar lógarbroytingar eru neyšugar fyri at nśtķmansgera fyrisitingina innan karmarnar av galdandi nįttśrufrišingarlóg.
Męlt veršur til:
- at leggja fyrisitingina av nįttśruvernd til ein stovn undir landsstżrismanninum, sum hevur fyrisitingarligar royndir og fakligar fųrleikar į nįttśruųkinum,
- at skipa fyrisitingina innan karmarnar av fyrisitingarlógini,
- at avtaka lokalu frišingarnevndirnar og yvirfrišingarnevndina,
- at gera broytingar ķ nįttśruverndarlógini, sum heimila omanfyri nevndu broytingum.
Frįgreišingin er śrslit av verkętlan, sum er fķggjaš av Innlendismįlarįšnum av jįttanini til umhvųrvisverndartiltųk. Les frįgreišingina her.


text:
HM í svimjing á stuttgeil 2012
11. HM í svimjing á stuttgeil var hildið í Istanbul, Turkaland hin 12–16 desember 2012. USA vann kappingina við 27 heiðursmerkjum, harav 11 gull, 8 silvur og 8 bronsu. Føroyar luttók við 2 svimjarum: Pál Joensen og Birita Debes.[1] Fyri fyrstu ferð í søguni, eydnaðist tað einum føroyingi at vinna eitt heiðursmerki í einari stórari altjóða ítróttargrein. Pál Joensen vann nevniliga silvur í 1500 m frí og skrivaði harvið føroyska ítróttarsøgu. Upprunaliga vann hann eitt bronsuheiðursmerki, men hetta bleiv broytt í juni 2013, tá FINA dopingnevndin tók avgerð í einum máli um danan, Mads Glæsner, sum vísti seg at hava brúkt eitt ólógligt evni.[2] Sambært Mads var hetta ikki við vilja, hann hevði brúkt eitt Vicks næsasprei móti forkølilsi, og visti ikki, at tað var tað amerikanska slagið hann hevði fingið fatur á, og tað er hetta slagið ið innihelt ólógliga evnið Levmetamfetamine.[3] Føroyar kom á heiðursmerkja talvuna á 23. plássi (áðrenn doping dømingina hjá Mads var Føroyar á einum deildum 24. plássi saman við Kekkia og Trinidad/Tobago). Danmark kláraði seg sera væl í hesi kapping og endaði upprunaliga á einum fjórða plássi við 3 gull heiðursmerkjum, harav vann Mads Glæsner eitt gull heiðursmerki í júst somu kapping, sum Pál vann sína bronsu (sum seinni bleiv til silvur) í, men sum nevnt, so mistu danir hetta gull heiðursmerkið umframt eitt bronsuheiðursmerkið, sum Mads hevði vunnið í 400 m frí, og endaðu síðan á 6. plássi.
Heiðursmerkja býtið[rætta | rætta wikitekst]
Keldur[rætta | rætta wikitekst]
- ↑ Svimjing.com Føroyar millum bestu svimjitjóðir í heiminum
- ↑ Fina.org PR 47 - FINA Doping Panel Decision: Mr. Mads Glaesner (DEN)
- ↑ Dr.dk Vicks næsespray skyld i Glæsners dopingdom


text:
Tlf. 35 88 88
20. februar 2014
Tað er ikki nógv japanarnir vilja vísa, men eina káma mynd av gronini á nýggja Toyota Aygo hava teir "likið" út. Bilurin er næsta generatión av Aygo, og kemur væntandi á marknaðin í summar.
Hesin bilur er gjørdur í samstarv við Peugeot og Citroen, tað var tað gamla modellið eisini. Bilarnir verða framleiddir á Toyota-fabrikkini í Tjekkia.
Bilurin kemur at hava ein 3-cyl motor við ávikavist 68 og 82 Hk.
Ì síðstu viku útgav Peugeot myndirnar av sínum 108
Fleiri tíðindi:


text:
Seinast, í 2013, fekk tað ógvusligar avleiðingar, og fleiri føroysk virki vórðu sett undir hert eftirlit og okkurt fekk forboð at flyta fisk til Russlands. Hetta gekk millum annað úr yvir Varðan Pelagic í Kollafirði og Næraberg, men seinni varð forboðið strikað, og bæði virkini flyta í dag fisk til Russlands. Í dag umboðar eftirlitið ikki bara Russland, men Euroasiatisku Búskaparsamgonguni - samgongan umfatar Russland, Hvítarussland og Kasakstan.
Rosselkhoznadzor skrásetir feløg eftir litum. Eru virkini grøn er alt í lagi, eru tey gul eru tey undir herdum eftirliti, og eru tey reyð, so hava virkini forboð móti at flyta vørur til Russlands. Í dag eru tvey virki á gula listanum hjá russum, Pelagos í Fuglafirði og uppsjóvarskipið Norðborg.
Russiski listin sæst her
Tað at sjáldan at virkini gerast reyð, sum tað annars hendi við Varðanum Pelagic og Næraberg í 2013/14, og við Bakkafrost í Kollafirði nakað áðrenn.
Men nú russiski marknaðurin er so týdningarmikil, gongur vinnan á nálum og bíðar eftir russunum. Russar vitjaðu fyrstu ferð í 2008, og síðan tá er útflutningurin til Russlands øktur úr 100 milliónum krónum til 1,06 milliardir krónur í 2014.
Eitt eru virkisvitjanirnar, men tað snýr seg eisini um álit. Hetta setir strong krøv til skjalprógvaðu matvørutrygdina á virkum og verksmiðjuskipum og til Heilsufrøðiligu Starvsstovuna.
Rosselkhoznadzor hevur latið Heilsufrøðiligu starvsstovuni ynski um upplýsingar, sum starvsstovan nú er í ferð við at fyrireika at lata úr hondum. Millum annað skal upplýsast um kanningarhættir, inn- og útflutning av fiski og fiskavørum, upplýsingar um menningina í alivinnuni – herundir sjúkustøðuna í vinnuni – upplýsingar um fóður, yvirvøkuætlanir og úrslit í hesum sambandi, um eftirlitið við matvøruvirkjum annars og mangt annað.
Russar hava boðað frá, at teir koma í vár ella í summar, men enn er einki avgjørt.
- Vit eru í dialogi við teir, sigur Bárður Enni, stjóri á Heilsufrøðiligu Starvsstovuni.


text:
Fetichisma verður í sprotanum lýst sum: sjúkligt lyndi hjá mannfólki at øsast kynsliga t.d. av konufólkaundirklæðum.
Haldi at vit skjótt kunnu blíva samd um, at henda lýsing ikki er so upplýsandi. Hinvegin stendur á wikipedia, at: Seksuel fetichisme er en seksuel tiltrækning til et objekt – en fetich.
Eg havi hugsað nógv um hetta her, at verða drigin at onkrum luti, ið at síggja til onki hevur við sex at gera. Tó so hendur nakað í heilanum, tá ein kemur í samband við hendan lutin, hvør/hvat enn hann so man vera.
Hetta leiðir meg víðari til, um eg man hava eina fetich, tá tað kemur til stykkis. Eg vil íhvørfall viðganga, at okkurt hendir við mær, tá eg nærkist pirrum, døkkormum, inngrógvnum hárum v.m. Okkurt, ið vigar nógv meiri á vektskálini enn gott vit og skil. Kanska kemur tað meiri undir eina trongd, í tráð við ludomani. Ikki veit eg, men upptikin eri eg av hesum. Merkiliga upptikin.
Fólk, ið kenna meg, vita hetta um meg. Serliga børnini kunnu vera órein við meg, tá tey finna eina pirru og koma síðani og vifta hana upp í høvdið á mær, argandi og siga, at eg ikki sleppi at kroysta uttan tey fáa pengar afturfyri. Onkuntíð havi eg goldið, men tað ber ikki til í longdini. Trongdin kann í fleiri førum verða so ring, at eg planleggi, hvussu eg skal sleppa framat pirruni, tá barnið er sovnað. Og eg handli!
Tá eg siti og tosi við fólk, leggi eg beinanvegin til merkis, um onkur bugla sæst á húðini, og so fer fokus frá samrøðuni til bugluna. Ella døkkormar inni í oyrunum á fólki! Eg veit, at hóast eg veruliga vil, so kann eg ikki loypa á fólk, eg ikki kenni, fyri at nøkta mín tørv. Men tey nærmastu, og kenningar, kenna sviðan. Sum við øðrum lastum, so er tað sum at stoyta bensin á eitt logandi bál, tá man fóðrar meg. Eg hugsi við mær sjálvari, at: ”tú er ikki í ordan”, men eg klári ikki at lata verða. Okkurt hendur í nøgdsemissentrinum í heilanum, tá eg sleppi at síggja, ella sjálv kroysta. Systir mín plagar at síggja tað á mær og plagar at gera vart við, at ”nú hevur tú hatta svaka lookið í eygunum, men her sleppur tú ikki!” So geri eg mær tankar um hvussu eg kann ”koma til, av óvart”.
Men so fann eg útav, at eg ikki eri einsamøll. Sum við øðrum fetichistum, so eru fleiri við mær, ið hava sjúkligar trongdir. Hesum hevur ein húðlækni, ið nevnir seg ”Doctor pimple popper”, funnið út av, og hevur valt, at leggja út videoklip av tí arbeiðnum, hon ger. ”And boy is she getting rich”, av øllum teimum, ið ynskja at hyggja, meðan hon poppar!
Og hvat er tað ikki gott fyri slík sum meg, at hava tann møguleikan, at kunna nøkta sín tørv uttan at gera ósekum fortreð?
Sum ein Pringles reklama einaferð segði: ” Once you pop, you cant stop!”


text:
Simbabvi
Tjóðveldið Simbabvi (enskt: Republic of Zimbabwe) eitur eitt land sum liggur í sunnara parti av Afrika. Har búgva umleið 12,6 mió. fólk. Fyrr kallaðist landi Rhodesia. Høvuðsstaðurin eitur Harare.
Innihaldsyvirlit
- 1 Navnauppruni
- 2 Landafrøði
- 3 Søga
- 4 Politikkur
- 5 Búskapur
- 6 Fólkasamansetning
- 7 Skúlaskapur
- 8 Mentan
- 9 Keldur
[rætta | rætta wikitekst]
Simbabvi gekk áður undir navninum Rhodesia, men er nú uppkallað eftir hinum gamla ríkinum Simbabvi Mikla.
Simbabvi var einaferð partur í stórum handilsveldi. Fyri mongum hundrað árum síðan fluttu simbabviskir keypmenn út gull og kopar til bæði Kina og India. Miðdepil í hesum ríki var Simbabvi Mikla ("hús høvdingans"), ið var mikil granittborg, haðan Simbabvi tók sær navn sítt, tá ið landið gjørdist sjálvstøðugt í 1980 [1].
Landafrøði[rætta | rætta wikitekst]
Harare[rætta | rætta wikitekst]
Størsi býurin og høvuðsstaðurin er Harare. Høvuðsstaðurin í Simbabvi verður kallaður býurin við teimum blómandi trøunum, tí at allastaðni fram við breiðu vegunum eru gróðursett trø og runnar. Áður æt býurin Salisbury, men tá ið landið tók sjálvstýri, varð navnið broytt til Harare eftir høvdinginum Neharare, sum ráddi har, áðrenn evropear komu og løgdu landið undir seg. Nú er hesin vakri, nýmótans býurin miðdepil í landinum.
Viktoriafossur[rætta | rætta wikitekst]
Har ið Zambesiá rennur eystur eftir á markinum ímillum Simbabvi og Sambia, stoytir hon seg brádliga niður í eina tronga gjógv, ið er 128 metrar djúp. Tjúkka támið og mikla fossadunið síggjast og hoyrast einar 40 km. frá fossunum. Fólkið, ið býr við fossarnar, rópar fossarnar mosi-oa-tunya, "támið, ið dunar", men í útheiminum verða teir róptir Viktoriufossar.
Náttúra[rætta | rætta wikitekst]
Regntíðin í Simbabvi er ikki eins til longdar, og tí er vøksturin eisini ójavnur. Vøksturin er ramastur nærri skóginum og verður minni, longur ið frá honum kemur. Uttan fyri savannuna er steppan. Steppan er har, sum regnið er meira óálítandi, og vøksturin er hareftir. Savannan tekur umleið helmingin av øllum lendi í Simbabvi. Savannan er besta dyrkilendi í Afrika. Savannan er eisini tilhaldið hjá teimum stóru og nógvu súgdýrunum.
Nasahornið, fílurin og áarhesturin halda til á vátlendum nærhendis áunum. Inni á fløtunum ganga t.d. búflar, sebrur, giraffar og antilopur, hesi dýrini eru beinlong og góðir rennarar, sum í turrtíðini fara um víðar fløtur at fáa sær drekka og mat. Rovdýrini tróta heldur ikki, har eru leopardar, hýenir, sjakalar og leyvur.
Stórdýrini í Simbabvi eru nógv fækkað hesa seinastu øldina, tí dúgliga hevur verið veitt, serliga hava ríkmenn úr Evropa farið stuttleikaferður suður á savannuna í Simbabvi við byrsu. Nú hava menn roynt at friða summi dýrasløg undan týning og eisini friðað stórar víddar fyri alla skjóting. Á savannuni í Suðursimbabvi eru eisini nógvir sjáldsamir fuglar. Har gongur eisini hin hábeinti strutsurin sum menn vóru so grammir eftir, tá ið tað var móti at ganga við strutsafjøður í hattinum. Har eru eisini gribbar, ørnir, storkar, flamingoar og eitt ótal av sangfuglum. Krokodillurnar liva í áunum, og eiturflugurnar í vátlendinum og deyðagrasinum. Eiturflugurnar smitta fólk við t.d. malariu og sovisjúkuni og dýrini við dýrasótt.
Søga[rætta | rætta wikitekst]
Hendingarøð[rætta | rætta wikitekst]
- 1300-árini: Simbabvi Mikla í fullum blóma.
- Um 1400: Gull úr námum í Simbabvi verður flutt út til Asia um Sofala (nú Mosambik) á eysturstrondini.
- 1400-árini: Sagt verður, at sagnkeisarin Motota legði nógv land uttan um Simbabvi undir seg í 15. øld.
- 1400-árini: Gullhandil útvegar kongsríkinum Simbabvi stórar inntøkur.
- Um 1450: Byggivirksemið í Simbabvi er mest.
- Um 1500: Simbabviríkið, sum fekk høvuðsinntøku sína av handla við gulli, hevði sína stórtíð, og tjúkkir býarmúrar av granittgróti vórðu laðaðir uttan um býirnar. Býarmúrurin var 5 m. tjúkkur í neðra og 9,75 m. høgur. Partar av býarmúrinum uttan vórðu skrýddir við V-skapaðum mynstrum.
- 1500-árini: Sambandið við Evropa gjørdi, at trælahandilin vaks. Seinast í 16. øld sigldu evropeiskir sjófararar á kanningarferðum sínum fram við bæði eystur- og vesturstrondini í Afrika, og tað hevði við sær, at evropear stovnaðu keypsstaðir á eysturstrondini av Simbabvi í 16. øld.
- Um 1600: Simbabvi missir vald sítt sum høvuðsstaður og í staðin koma mangir landspartahøvuðsstaðir í Simbabvi, Botsvana og Transvaal.
- 1700-árini: Evropearar taka valdið í Simbabvi.
- 18. apríl 1980 gjørdist Simbabvi sjálvstøðugt ríki.
Simbabvi Mikla[rætta | rætta wikitekst]
Nú á døgum siga óførar toftir frá Simbabvi Mikla, sum var ein týðandi politiskur, handilsligur og átrúnaðarligur miðdepil, sum blómaði sunnarlaga í Afrika í árunum 1000-1500. Tað ríkaði seg av neytahaldi og handli við jarni, gulli og kopari. Tey komu við vøruni til havnina í Mosambik. Haðani fór hon við skipi norðureftir fram við eysturstrond Afrika til Arábia. Umboðsmenn úr Simbabvi vórðu eisini sendir í fjarskotin lond við gávum til fremmandar valdsharrar, sum teir vildu hava gott handilssamband við.
Í 9. øld livdi eitt fólk, sum dyrkaði jørðina og helt fenað, á víða Simbabvislættanum ímillum áirnar Sambesi og Limpopo sunnarlaga í Afrika. Tey komust eftir, at til bar at vinna gull úr námum tætt við. Tey fóru at selja gull í grannalondunum, og í 13. øld varð kopar og gull flutt út til Árabia og tvørtur um Indiahav til Asia í býti við aðra vøru, til dømis postalín úr Kina. Summir afrikanarar nýttu postalínskúvingin sum gjaldoyra. Valdhavarnir í Simbabvi fingu stóra inntøku av handlinum og fingu á føtur og bygdu eitt máttmikið og múgvandi ríki.
Í 12. øld fóru simbabvar at laða stórar grótgarðar, masimbabve. Tá vórðu laðaðir tjúkkir múrar við stórum tornum uttan um gomlu garðarnar. Menn, vápnaðir við spjótum og skjøldrum, vardu býarmúrin. Býarmurarnir vóru úr stórum granittklettum. Ta tíðina var býurin týðandi politiskur, handilsligur og átrúnaðarligur miðdepil. Valdhavin og fólk hansara búðu í rundum hálmtaktum húsum innan fyri býarmúrin.
Høvuðsborgin í Simbabvi varð bygd eftir 400 árum. Seinni rýmdu fólkið úr henni, tí at markirnar har í kring vórðu ikki nóg fruktagóðar at breyðføða fólkið. Fuglar úr skornum fitisteini stóðu á súlum í eini girðing við borgina í Simbabvi. Ein av hesum fuglum gjørdist tjóðarmerki hjá ríkinum Simbabvi, tá ið apartheidstýrið hjá teimum hvítu fall í 1980.
Politikkur[rætta | rætta wikitekst]
Einaræði[rætta | rætta wikitekst]
Robert Mugabe hevur havt valdið í Simbabvi, síðani landið fekk sjálvsstýri frá Stórabretlandi í 1980. Mugabe hevur seinnu árini veruliga foldað seg út sum einaræðisharri. Forsetaval var í Simbabvi tann 21. mars í 2008. Úrslitið, sum kom tann 2. mai 2008, vísti, at andstøðuvalevnið, Morgan Tsvangirai, hevði vunnið á Robert Mugabe. Men Mugabe toldi illa at tapa. Hann noktaði at lata landið frá sær aftur og byrjaði ístaðin at ognartaka alla jørð, sum útlendingar átti í Simbabvi. Jørðina gav hann sínum viðhaldsfólkum, sum um sama mundið forfylgdi og myrdi frá hond [2]. Fólk í túsundtali eru flýggjað undan Mugabe seinnu árini.
Síðani 1988 er miðallivialdurin í Simbabvi lækkaður frá 62 ár til 38 ár [3].
Mannarættindi[rætta | rætta wikitekst]
Simbabvi hevur givið øllum hjálparfelagsskapum í landinum boð um at steðga arbeiðnum [4]. Nógv mannarættindastríðsfólk eru eisini blivin burtur. Broderick Takawira og Jestina Mukoko vóru millum tey umleið 30 mannarættindastríðsfólkini og politisku stríðsfólkini, sum vórðu hildin ólógliga aftur [5]. Nøkur teirra eru ákærd fyri at hava biðið fólk at fara til hernaðarliga útbúgving í Botsvana. Onnur eru ákærd fyri at hava bumbað løgreglustøðir í høvuðsstaðnum Harare umframt eina jarnbreyt. Tey vísa øllum ákærum frá sær.
Kvinnurættindi[rætta | rætta wikitekst]
Síðani februar 2003 eru limir í kvinnubólkinum Women of Zimbabwe Arise (WOZA) blivnir handtiknir fleiri ferðir av løgregluni í Simbabvi, meðan tær friðarliga hava mótmælt støðugt versnaðu sosialu og fíggjarligu viðurskiftunum umframt mannarættindastøðuni í landinum. Viðferðin, sum limirnir í kvinnubólkinum WOZA eru fyri, vísir støðugt versnandi tolsemið hjá myndugleikunum mótvegis friðarligum almennum mótmælisgongum, sum havast at politikkinum hjá stjórnini í Simbabvi. Harumframt setir hetta fokus á brotsliga nýtslu av lóggávuni. Her verður serliga hugsað um, at Public Law and Security Act and Miscellaneous Offences Act verða nýttar saman, og hetta loyvir tilvildarligum handtøkum, og at fólk verða hildin aftur, og hetta ger tað eisini møguligt fyri løgregluna at fremja fleiri onnur mannarættindabrot [6].
Eftir eina friðarliga mótmælisgongu í býnum Bulawayo í mai 2000, har kvinnubólkurin vildi mótmæla móti hækkanum í skúlapeningi, vórðu fleiri hundrað limir av WOZA og umleið 70 skúlabørn handtikin. Bólkurin varð seinni ákærdur fyri "atferð, sum kann hava við sær brot á friðin". Sum skilst blivu tveir WOZA-leiðarar hóttir av einum løgregluovasta. Tann 31. mars í 2005, tá val var til lóggávutingið, handtók løgreglan umleið 200 kvinnur, tá limir av WOZA royndu at halda náttarvakt við bøn og livandi ljósi eftir valið í høvuðsstaðnum Harare. Tær handtiknu, herímillum nakrar mammur við pinkubørnum, vórðu hildnar aftur gjøgnum náttina undir opnum himli á einum torgi.
Sambært frágreiðingum segði løgreglan við kvinnurnar, at um tær játtaðu seg sekar í nøkrum minni brotum á Miscellaneous Offences Act, kundu tær rinda eina bót og verða leyslatnar aftur. Um tær noktaðu at gera hetta, skuldu tær verða hildnar aftur alt vikuskiftið og verða ákærdar eftir Public Law and Security Act. Allar kvinnurnar, harav fleiri vóru eldri ella skaddar ella høvdu pinkubørn við sær, játtaðu at rinda bøturnar. Enn einaferð bleiv Miscellaneous Offences Act nýtt til at fáa fólk at játta seg sek og til at lógliggera tilvildarligar handtøkur, og at fólk tilvildarliga verða hildin aftur.
Hesi hagtøl eru bara toppurin av ísfjallinum. Harðskapur móti kvinnum verður mangan ikki fráboðaður, tí kvinnurnar skammast ella vænta, at eingin trýr teimum, ella tora tær ikki, tí kanska verða tær tá fyri uppaftur meira harðskapi [7].
Samkynd[rætta | rætta wikitekst]
Í Simbabvi er tað at vera samkyndur eitt brotsverk [8], ið revsast á jøvnum føti við neyðtøku og annan kynsligan ágang [9].
Fátækradømi[rætta | rætta wikitekst]
Ein nýggj frágreiðing hjá ST kemur til ta niðurstøðu, at 1,7 milliard fólk kring heimin eru fátæk. Samstundis hevur ST gjørt eitt yvirlit yvir, hvussu framkomin tey ymsu londini kring heimin eru. Danmark er á 19. plássi, og Simbabvi er niðast [10].
Heilsa[rætta | rætta wikitekst]
Eyðkvæmi[rætta | rætta wikitekst]
Tey eru tað fólkaslag, sum eru svárast rakt av sjúkuni AIDS - 3 hvør vaksin er smittaður av hesi herviligu sjúku [11], soleiðis at miðalaldurin er 35 ár. Umleið 1,5 mió. børn undir 15 ár eru vorðin faðir og móðurleys [12].
Búskapur[rætta | rætta wikitekst]
Mangir teirra eru bøndur, men alt fleiri og fleiri gerast ídnaðarverkafólk.
Virðisminkan[rætta | rætta wikitekst]
Inflatiónin á 3714 % er heimsins hægsta, og summar fyritøkur gjalda tí løn í mati heldur enn í pengum [13]. 100 milliónir simbabviskir dollarar (ZWL) eru ikki verdir meira enn umleið hundrað krónur. Borgarar í Simbabvi sleppa bert at taka út eina ferð um vikuna, og tá er hámarkið 100 milliónir dollarar. 4 út av 5 vaksin eru arbeiðsleys.
Landbúnaður[rætta | rætta wikitekst]
Savannan í Simbabvi er hin besta sáðjørðin í Syðra-Afrika. Miðskeiðis í Simbabvi er jørðin fruktagóð, og har verður tubbak og onnur grøði dyrkað til útflutnings. Hóast myndugleikarnir hava broytt jarðarlóggávuna, so at jørðin verður rættvísari býtt ímillum fólkið, er besta jørðin enn í hondunum á nøkrum fáum túsund stórbóndum, teir flestu eru hvítir, og ta vánaligu jørðina mega so tær fimm milliónir svørtu bøndurnir hjálpast við. Alt jarðarbrúkið í hesum lendi er sjálvbjargnisbúnaður.
Ídnaður[rætta | rætta wikitekst]
Ídnaðarmenningin har hava síðstu árini verið størri enn í flestu londum í Syðra-Afrika, hóast drúgvur turkur og spent viðurskifti ímillum størsta fólkaslagið, shona, og minnilutan, ndebele, í seinastuni hava tálmað menningini. Næst eftir Suðurafrika er Simbabvi tað landið í Afrika, har ídnaðurin er fjølbroyttastur. Býurin Bulawayo suðuri í landinum er vega- og jarnbreytarmiðdepil, og mesti ídnaðurin í Simbabvi er har. Har eru stálverk, sementvirki og alskyns ídnaðarvirki, ið gera skógvar, akfør, klæði maskinur o.a. Í býnum eru nógv matvøruvirki og tubbaksvirki.
Fólkasamansetning[rætta | rætta wikitekst]
Flestu simbabviar eru shonar og búgva miðskeiðis og eystarlaga í landinum. Mangir shonar eru kristnir, men eru eisini animistar, tað er, at teir trúgva, at ymist í náttúrini, til dømis vøtn og trø, hava sál. Shonafólkið er gitið fyri leirkeraarbeiðið sítt og vøkru høggmyndalistina.
Skúlaskapur[rætta | rætta wikitekst]
Mentan[rætta | rætta wikitekst]
Keldur[rætta | rætta wikitekst]
- ↑ http://www.historyworld.net/wrldhis/PlainTextHistories.asp?historyid=ad28
- ↑ http://www.telegraph.co.uk/news/worldnews/africaandindianocean/zimbabwe/6235334/Grace-Mugabe-her-stolen-farm-and-how-she-supplies-Zimbawean-milk-to-Nestle-food-giant.html
- ↑ http://www.genocidepreventionnow.org/Home/tabid/39/ctl/DisplayArticle/mid/696/aid/307/Default.aspx
- ↑ http://www.eubusiness.com/news-eu/zimbabwe-politics.5i8
- ↑ http://www.amnesty.org/en/news-and-updates/news/zimbabwe-activists-including-jestina-mukoko-bailed-20090304
- ↑ http://www.frontlinedefenders.org/taxonomy/term/269
- ↑ http://www.state.gov/g/drl/rls/hrrpt/2005/61600.htm
- ↑ http://www.afrol.com/html/Categories/Gay/backgr_legalstatus.htm
- ↑ http://womennewsnetwork.net/2010/04/07/corrective-rape-zimbabwe/
- ↑ http://english.pravda.ru/world/africa/19-07-2010/114267-zimbabwe-0/
- ↑ http://fex.ennonline.net/19/zimbabwe.aspx
- ↑ http://afrol.com/articles/15950
- ↑ http://www.economylive.org/entry/zimbabwes-inflation-mounts-to-3714-percent/


text:
Hevur tú áhuga og hegni at átaka tær leiðslustarv í føroyska fólkaskúlanum og virka fyri alsamt at menna skúlans arbeiði, so hevur tú møguleika at søkja starvið sum skúlastjóri í Tofta skúla. Í Tofta skúla eru 195 næmingar í 10 árgangum, og 17 lærarar starvast í skúlanum. Starvið verður sett frá 1. desember 2017 ella so skjótt sum til ber.
Um starvið
Skúlastjórin hevur fyrisitingarligu og námsfrøðiligu leiðsluna og ábyrgd av virksemi skúlans. Hann skal fremja góðar arbeiðsumstøður og gott samstarv millum skúla og heim og í samstarvi við foreldrini virka fyri, at næmingarnir fáa eina mennandi og fjølbroytta undirvísing.
Harumframt skal skúlastjórin vera førur fyri at inna eina mennandi starvsfólkaleiðslu, skapa umstøður hjá tí einstaka fyri samábyrgd og ávirkan og tryggja, at lærarar skúlans hava umstøður fyri fakligari menning. Eisini skal skúlastjórin skapa virðing fyri skúlanum og leggja dent á at menna skúlaskapin í kommununi.
Førleikakrøv
Umsøkjarar skulu hava fólkaskúlalæraraútbúgving og starvsroyndir í fólkaskúlanum. Harumframt er tað ein fyrimunur, um umsøkjarar hava leiðsluroyndir og leiðsluútbúgving.
Setanarviðurskifti
Setanarøkið er undir Mentamálaráðnum við fyribils tænastu í Tofta skúla. Tann, ið settur verður, eigur at tola broytingar í starvinum. Starvið er flokkað í lønarflokkinum 35.1 sambært avtalu millum Fíggjarmálaráðið og Føroya Lærarafelag.
Umsóknir
Umsókn saman við avriti av læraraprógvi, C.V. og møguligum viðmælum skal verða Mentamálaráðnum í hendi í seinasta lagi 6. november 2017.
Umsóknin verður stílað til:
Mentamálaráðið
Hoyvíksvegur 72
Postrúm 3279
110 Tórshavn
ella við t-posti: mmr@mmr.fo
Tey, ið ynskja fleiri upplýsingar um starvið, kunnu ringja til Jenny Lydersen, undirvísingarleiðara, tlf. 555044.


text:
Kortanei til at steingja tunlarnar
Mótmælisskriv frá íbúgvum í Hvannasunds Kommunu
Tann 20. septembur vórðu vit, borgarar í Hvannasunds Kommunu, kunnað um, at SEV í næstum fer undir at leggja kaðlar gjøgnum tunlarnar Norður um Fjall og at tunlarnir mugu steingjast um náttina í tíðarbilinum 23.00-5:30, tó at bilar sleppa ígjøgnum kl 01:00.
Vit vilja við hesum skrivi mótmæla arbeiðnum at leggja kaðalin í gomlu tunlarnar og vit heita á SEV um at finna aðra loysn enn at steingja tunlarnar.
Vit mótmæla at umstøðurnar og livikorini við hesari innrás í okkara lív verða verri enn tey longu eru orsakað av tunlunum. Vit hava longu ótíðarhóskandi og vandamiklar tunlar, og at teir afturat hesum nú skulu verða stongdir meginpartin av náttini í hálvt ár, ber slettis ikki til. Vit góðtaka hetta ikki.
Tørvurin á meiri streymi kemur ikki sum eitt yvirraskilsi, og tí átti ein lagaligari loysn eisini at verið funnin fyri langari tíð síðan.
Gamaní skal vinnulívið hava nokk at streymi, men tað mugu ikki verða borgararnir norðanfyri, ið skulu svíða fyri at hetta skal lata seg gera. Vit hava víst ómetaligt tolsemi í fleiri ár, men nú kann vera nokk!
Ein onnur loysn má og skal finnast. Antin má kaðalin leggjast upp um fjall, ella má eitt aggregat setast upp til viðkomandi virksemi, ið hevur so stóran tørv á streymi. Tað átti at verið eins gott, um oljan hjá SEV verður brend á Sundi ella í einum aggregati nærhendis tað stað, har streymurin skal nýtast.
Borgarar í Hvannasunds Kommunu


text:
Møtt: Steingrím, Súni og Lisa
Umframt: Tummas og Artur
Skrivari: Anna E. Joensen
Klokkan: 20:00-23:10
Mál nr.: 17/00043
Reist av: Sjóvar kommunu
Viðgerð: Ferðslutrygdarætlan
Avgerð: Bíða enn eftir fundi við landsstýrismannin í samferðslumálum.
Mál nr.: 17/00055
Reist av: Sp/f Seven
Viðgerð: Privatan bústað í A-øki
Avgerð: Samtykt at halda okkum til ásetingnar fyri A øki í byggisamtyktini.
Mál nr.: 16-41-06
Reist av: Sjóvar kommunu
Viðgerð: Útstykking
Avgerð: Kunning
Mál nr.: 16-44-35
Reist av: Sjóvar kommunu
Viðgerð: Vegaføring á Fríðufløtum
Avgerð: Nevndin mælir til at breiðka part av vegnum til nýggju útstykkingina á Fríðufløtum, og annars at gera ferðslutrygdarátøk á Fríðufløtum.
Lagt fyri kommunustýrið.
Mál nr.: 14-42-100
Reist av: Høj Flutningi
Viðgerð: Umsókn um byggiloyvi
Avgerð: Nevndin mælir til, at loyvi verður givið.
Lagt fyri kommunustýrið.
Mál nr.: 17/00002
Reist av: Søren D. Højgaard
Viðgerð: Umsókn um byggiloyvi
Avgerð: Samtykt at halda okkum til avgerðina hjá Landsverk.
Mál nr.: 14-24-02
Reist av: Stranda skúla
Viðgerð: Spælipláss
Vøllurin er óslættur tí skeivt lím varð brúkt av fyrstan tíð.
Leverandørurin hevur játtað at leggja nýtt lag á í summarfrítíðini í 2017.
Avgerð: Nýtt slitlag verður lagt á vøllin í skúlagarðinum.
Mál nr.: 16-41-107
Reist av: Sjóvar kommunu
Viðgerð: Útstykking við Hálsatjørn
Avgerð: Lagt fyri kommunustýrið.
Mál nr.: 17/00042
Reist av: Knút J. Gray
Viðgerð: Umsókn um byggiloyvi
Avgerð: Tekniska umsiting tekur sær av málinum.


text:
Her eru góð ráð, sum kunnu hjálpa tær til eina miðvísari og lagaligari tilgongd.
Ofta endar tú eina útbúgving við sveinaroynd, verkætlan ella serritgerð. Arbeiðið ørkymlar nógv við ótta og strongdarkenslu, og tað kann vera trupult at fáa tamarhald á øllum.
Nógv koma skjótt í ta støðu, at tey sita einsamøll og arbeiða seg alt longur í evnið. Arbeiðið gerst alt meir óskipað og ógreitt, meðan ráðaloysið økist.
Fyrst og fremst skalt tú hugsa, at arbeiðið at gera eina sveinaroynd ella skriva serritgerð er ein lærdómur í sjálvum sær, og at tú eisini í arbeiðslívinum fert at sanna, hvussu tú røkkur einum máli. Tú lærir eisini, hvussu tú persónliga arbeiðir teg burtur úr ráðaloysi og vantandi yvirliti.
Fólk flest eru bangin fyri tí, tey ikki skilja, so tað er serliga umráðandi at skilja, at fólk flest hava havt tað sum tú. Tá ið onnur megna tað, megnar tú tað eisini. Nógv kunnu fáa skriviótta og forðingar í løtum, heilt einfalt tí at tey ofta halda arbeiðið vera torskildari og ógjørligari, enn tað er. Sum oftast tí at tey ikki byrja rætt, og tí at ov nógv hongur í leysum lofti ov leingi.
Hin trupulleikin kann vera, at tíðin, arbeiðið krevur, verður undirmett. Fólk hava lyndi at snúgva sær undan, og alt annað verður meir áhugavert og týdningarmeiri enn at fáa arbeiðið frá hondini, og so fer tíðin.
Tað hevur stóran týdning, at tú fert undir arbeiðið og skrivingina. Nógv byrja við at lesa eina rúgvu og at skriva viðmerkingar til tað, tey hava lisið. Tað er í lagi at byrja við at lesa og at fyrireika seg, men so er eisini neyðugt at seta sær fyri, nær skrivingin og arbeiðið skal byrja. Ofta verður tekstur skrivaður og skipaður aftur og aftur. Tað hevur týdning at skriva viðhvørt, meðan tú lesur, ikki minst fyri at fáa gullkornini við.
Byrja væl og rætt. Nógv brúka tíðina skeivt í byrjanini og missa yvirlitið. Arbeið fyrst saman við vegleiðaranum, so uppgávuorðingin er greið, og eisini áhugaverd hjá tær. Hvat er tað, sum skal gerast, og hvussu kann tilgongdin vera. Fá greiðu á, hvat hevur tín áhuga, hvussu er við keldum, tilfari o.ø., og hvussu skal verkætlanin verða skipað fyri at svara uppgávuni. Tosa nógv við vegleiðaran, so at tú kanst taka greiða støðu.
Ger tær eina yvirlitsætlan tíðliga í tilgongdini. Tú kanst altíð snikka hana til so hvørt, tú veitst betur. Set tær spurningin "Hvat ætlar tú tær at siga, ella hvat kundi tú hugsað tær stendur eftir?” Ætlanin hjálpir tær at fata høvuðstáttin og fylgja honum ígjøgnum alt arbeiðið. Eisini hjálpir ætlanin tær at fáa skil á, hvørjar bøkur, hvørjar kanningar og hvat tilfar, tú skalt brúka.
Halt teg til kjarnuna. Í tilgondini sært tú ymiskt áhugavert, og so kann tað henda at tú fert av leið. Orkan verður brúkt skeivt og høvuðstátturin kámast. Mark er sett á, fyri at tú eisini skalt duga at avmarka teg og savna teg um uppgávuna.
Brúka vegleiðaran nógv, tá ið tú fert undir arbeiðið. Brúka vegleiðaran, tá tú gert uppgávuorðingina og yvirlitsætlanina, og fá greiðu á, hvørjar bøkur, kanningar og hvat tilfar tú ætlar at brúka. Brúka eisini vegleiðaran, tá ið tú steðgar upp. Vegleiðarin kennir arbeiðið og evnið og veit, at fólk aloftast missa yvirlitið í tilgongdini og hava tørv á hjálp - vegleiðarin hevur roynt tað áður.
Hav samband við vegleiðaran í tilgongdini og kanna, hvørt tú ert á rættari leið ella ei. Ver opin og erlig/ur um støðuna. Vegleiðarin er settur at vegleiða teg, so hugsa ikki, at tú órógvar. Spyr so hvørt, heldur enn at brúka nógva tíð og orku til arbeiðið, sum er farið av kós. Tá kann vera trupult hjá einum vegleiðara at fáa beint teg og arbeiðið aftur á rætta kós.
Tað er skilagott at biðja onkran, sum einki veit um evnið frammanundan, hyggja eftir sveinaroyndini, ella at lesa serritgerðina. Best er, um tað er onkur, sum tú veitst ikki leggur fingrarnar ímillum og er bersøgin. Flestu okkara hava lyndi til at halda kortini tætt inn at sær og lata ikki onnur síggja okkara avrik, kanska tí vit ikki vilja verða kritiserað, og tí vit ivast í, um okkara arbeiði er gott ella minni gott. Einaferð skal tað jú prógva sítt virði, so hví ikki lata onnur lesa og gera viðmerkingar so hvørt, so arbeiðið kann gerast uppaftur betri. Fólk, sum lítið og einki vita um evnið frammanundan, duga ofta væl at síggja, tá ið okkurt er ógreitt ella undirskilt og duga væl at seta spurningar og vísa á ógreiðar orðingar.
Tað er vanligt at gerast máttleysur og at kenna seg ódugnaligan í tilgongdini, men tá er at halda fast. Tað, onnur hava gjørt, klárar tú eisini.
Arbeið støðugt framá. Viðhvørt kemur nógv frá hondini, og viðhvørt kennist tað, sum fæst einki burturúr.
Royn at seta tær lutmál fyri og ger so okkurt, tær dámar serliga væl at gera aftaná, mál eru rokkin.
Hugsa tær, tá ið tú letur arbeiðið frá tær, kensluna at hava megnað tað, frælsið at kunna gera tað, tú hevur hug til og at arbeiðið er liðugt.
Kelda: www.ug.dk og www.les.fo.


text:
Leygardagin var stóra kappingin um at byggja LEGO robottar og gera uppskot um fyribyrging av veðurlagsbroytingunum. Junior Kids av Skála vunnu kappingina, og eru nú klár at fara í norðurlendska kapping, sum verður í Kongsberg í Noreg síðst í hesum mánaðinum. Hetta er annað árið á rað, at tey vinna føroysku kappingina. Í fjør gjørdust tey harafturat nr. 2 í Norðurlondum og fingu harvið møguleika at fara til Atlanta í USA at kappast. Har blivu tey nr. 50 av 81.
11.11.2008
Junior Kids vunnu FIRST LEGO League
- Gartnari settur í starv
- Lesiringurin á Skálafjørðinum byrjar aftur
- Upplatingartíðirnar á bingjuplássunum nú fjøllini verða gingin
- Kvøldskúlin í vetur
- Vísindavøka á ferð í kommuni 18-28. sept.
- Gøtu kirkju ungdómskór vitjar á Skála
- Thyborøn vitjar Runavíkar kommunu
- Ferð mín inn í sálardýpið
- Ólavur Berg 40 ára starvsdag
- Ætlaða kommunala jarðarferðin
- Fólkatingsmenn á vitjan
- Ítróttardagur á Skála
- Mentanarvikan í Runavík verður 22. – 29. apríl 2018
- Rólant hann skal formaður vera
- Býráðsfundur 31. august 2017 kl. 18.00 í Oyndarfjarðar skúla
- Grind Norðan úr Sundum
- 43 grundstykki til sølu
- NSÍ steypavinnari 2017!
- Hallartímar í ítróttarhøllini í Bylgjuni 2017/18
- Starvslýsing: Dagligur leiðari til barnaverndartænastuna


text:
- Tíðindi, mentan og ítróttur
Reportasja: Elin fyrireikar seg til rokkkonsert
Tak niður
Í hesi vikuni gera seytjan ungar gentu gera seg til reiðar at rokka. Leygardagin skulu tær nevniliga framføra løg, sum tær sjálvar hava smíðað.
- Vit hava gjørt ein sang, sum vit fara at venja og framføra leygardagin, sigur Elin. sigur 14-ára gamla Elin á Løgmansbø úr Miðvági.
Tá ið Kringvarpið var framvið rokkleguni í Skansanum, vandu genturnar tað lagið, tær sjálvar hava skrivað.
- Tað er torført at skriva sangin, lat í einum luttakara, meðan tær løgdu síðstu hond á lagið.
Altjóða rørsla
Gentur Rokka er ein tónleikalega, har ungar gentur fáa høvi at skriva løg, yrkja sangir, læra at spæla tónleik og læra um kvinnur í altjóða tónleikasøgu.
´Girls Rock´ er upprunaliga ein altjóða rørsla, sum kom undan kavi í USA í 2007. Í fjør skipaðu íslendskar kvinnur fyri tiltakinum ´Stelpur Rokka´ í Føroyum, og í ár stendur tiltakið altso á føroyskum beinum. Endamálið er, at ungu genturnar skulu fáa sjálvsvirði og sjálvsálit.
- Tað er øgiliga umráðandi at siga: Ja, eg eri cool nokk, og eg tori at vera tónleikari og gera tað, eg vil, sigur Greta Svabo Bech, sum er ein av lærarunum á leguni.
Einans kvinnuligir tónleikarar hava veitt íblástur, og teirra millum eru Gurið Hansdóttir, Rannvá Helenudóttir (HULDA), Jenný Kragesteen (FRUM) og Elsa Gunnarsdóttir Sevdal.
- Vit gentur kunnu
Fyri Elin á Løgmansbø hevur legan verið framúr góð. Hon hevur skrivað tónleik og yrkt ein sang, eins og hon leygardagin fær høvi at framføra nýggja lagið í Reinsaríinum. Hon fer heim aftur til Miðvágs við røttum ryggi.
- Vit kvinnur kunnu gera tað, vit vilja, sigur hon við Kringvarp Føroya at enda.


text:
Í gjár helt íslendski professarin Hreiðar Þór Valtýsson ein áhugaverdan fyrilestur á Havstovuni, har hann greiddi frá søgu Íslands og hvønn týdning, toskur hevur havt fyri íslendska samfelagið upp til dagin í dag. Væl lá fyri at greiða frá, og millum annað fortaldi hann, at í Íslandi eru nærum ongar dialektir og at tað er toskinum fyri at takka. Fólk úr øllum landinum fóru heimanífrá at arbeiða í fiski, har fiskurin kom upp á land, og tá vertíðin var av, høvdu nøkur teirra funnið sær maka, sum tey tóku við sær heimaftur. Hetta gjørdi at fólk, og soleiðs eisini málið, varð væl blandað og tí tosa øll so eins íslendskt.
Hreiðar Þór Valtýsson er professari á universitetinum í Akureyri, og vitjar í hesum døgum Fróðskaparsetur Føroya. Tað var Fróðskaparsetrið, sum skipaði fyri fyrilestrinum, ið varð hildin á Havstovuni.


text:
Í stuttari talu segði einasta danska umboðið, ið tók orðið tá ið føroyskur limaskapur í Norðurlandaráðnum var til viðgerðar, at uppskotið brýtur grundlógina og undirgrevur ríkisfelagsskapin.
Mikkel Dencker, fólkatingslimur fyri Danska Fólkaflokkin, einasta umboðið úr Danmark, ið tók orðið, tá ið føroyskur limaskapur í Norðurlandaráðnum var til viðgerðar, segði at føroyskur limaskapur undirgrevur ríkisfelagsskapin og brýtur grundlógina.
– Tá ið eg tók sæti á fólkatinginum fyri nøkrum árum síðani, undirskrivaði eg, at eg fór at halda grundlógina. Um eg hevði samtykt hetta uppskotið, hevði eg brotið hana, segði Mikkel Dencker millum annað.
Les eisini: Royna at fáa føroyskan limaskap víðari viðgjørdan
Høgni Hoydal spurdi danska umboðið, um tað ikki var at fara aftur til 1800 talið, at tá hann segði at sjálvstøðug føroysk umboðan breyt grundlógina, tí at føroyingar longu umboða seg sjálvar í fleiri altjóða felagsskapum. Mikkel Dencker svaraði aftur, at felags umboðan var tað, ið var grundarlagið undir ríkisfelagsskapinum, og at hóast føroyingar á avmarkaðum økjum kundi umboða seg sjálvar, var tað at undirgrava ríkisfelagsskapin, um føroyingar fingu egna umboðan.
Les eisini: Formansskapurin í Norðurlandaráðnum vil ikki viðgera føroyskan limaskap
Talan hjá Mikkel Dencker var eitt dømi um, at tað er danska umboðanin, sum ikki vil loyva føroyskum limaskapi, eins og grundgevingin hjá formansskapinum eisini sjálv sigur.
Til ber at fylgja orðaskiftinum beinleiðis her


text:
Okkara spældu dyst í góðveðrinum í Miðvági í gjárkvøldið móti MB. Tær lótu ongantíð nakran iva verða um úrslitið og vunnu dystin trygt 5-0. Málskjúttar vóru Elin Maria Isaksen við ikki minni enn 4 málum og Anitha Mortensen við 1 máli.
Støðan á stigatalvuni er tann, at okkara ligga fremst við fullum stigatali, 18 stig fyri 6 dystir. Málúrtøkan er eisini flott, 36 skoraði mál og 1 ímóti.
Tær sum spældu í gjárkvøldið vóru: Nina Davidsen, Rannvá Mortensen, Marjun undir Kletti, Bára Brekká, Bjørt Magnussen, Edith Samuelsen, Marita Johannesen, Elin Maria Isaksen, Anitha Mortensen, Esther Petersen og Kristina Jakobsen.


text:
Sá nú tilfeldigvís her á isf.fo, at Ítróttarsamband Føroyar skipar fyri evnisdegi tann 10. november 2007, við evninum “Føroyskur ítróttur í framtíðini”. Hvørt sersamband skal eftir ætlan luttaka við trimum luttakarum í part, og hartil verða so umboð frá ÍSF og DSNÍ (?). Tilmeldingarfreistin er 25. oktober kl 12.
Ætlanin er eftir øllum at døma at fáa staðfest støðuna hjá føroyskum ítrótti í dag, at gera nakrar málsetningar fyri føroyskan ítrótt ár 2020, og síðani skifta orð um hvussu vit røkka málunum. Tey fara í stóran mun at arbeiða í bólkum á 5, sum so neyðturviliga merkir at har verða fólk úr ymisku sersambondunum á hvørjum liði.


text:
16. juni vóru 20 ár síðan Dinna Jensen byrjaði sum býráðsskrivari hjá Runavíkar kommunu. Fyri at hátíðarhalda henda merkisdag, vóru øll starvsfólkini á kommunuskrivstovuni savnað til hugnaliga samveru fríggjadagin. Dinna fekk handa eina samanplanting frá býráðnum og helt Borgarstjórin eina talu, har hann takkaði Dinnu fyri trúgva og góða tænastu.
24.08.2009
Býráðsskrivarin 20 ára starvsdag
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Búnaðargrunnurin tók í fjør heyst stig til at kanna mótstøðuførið ímóti ridluskriða hjá føroysku brundunum.
Kanningin er nú liðug og úrslitið vísir, at brundseyðirnir um alt landið eru rættuliga mótstøðuførir. Samstundis bendir kanningin á, at tað væl ber til at kynbøta seyðin til at gerast væl sterkari móti ridluskriðanum, uttan at tað er neyðugt at flyta stórvegis av seyði milllum økini.
Búnaðargrunnurin ger tó vart við, at lutfalsliga fáir brundar eru kannaðir í smærru oyggjunum, og er úrslitið fyri tær tí minni álítandi enn fyri størru oyggjarnar.
Búnaðargrunnurin takkar hjálparfólkunum runt landið fyri eitt gott og dygdargott arbeiði og vónar, at úrslitið kann verða við til at minka um trupulleikan av ridluskriðanum.
Les meira: Kanning um mótstøðuføri móti ridluskriða


text:
Nú summarið av álvara er komið eru nógv, ið leita sær ein túr vestureftir at ferðast í Mykinesi. Fleiri av teimum, sum longu hava verið úti á oynni í ár hava óvivað lagt sær leiðina út á hólmin og lagt til merkis, at partar av gøtuni út í hólmin eru vorðnar munandi meira sjónligar og bøttar.
- Hetta er fyrsta stigið í Ramsar-ætlanini fyri Mykines, sigur Sølvi Simonarson, leiðari í VisitVágar. Arbeiðið við gøtunum byrjaði í apríl og í fyrstu syftu hevur talan verið um at bøta um gøturnar, har tørvur hevur verið á tí og at gera gøtuna, sum gongur beint ígjøgnum lundalandið, meira sjónliga so at stovnurin verður sum minst ávirkaður, leggur hann afturat.
Ein av stóru trupulleikunum við gøtuni gjøgnum lundalandið hevur verið, at sjálv gøtan hevur verið heldur ring at síggja í støðum og av tí sama hevur nógv verið gingið við síðunarav. Fyri at verja lundalandið er gøtan nú gjørd so sjónlig at fólk uttan stórvegis umhugsan halda seg á henni.
- Vit hava arbeitt eitt sindur við spurninginum um tað møguliga hevði verið betur at flutt sjálva gøtuna longur oman. Sum nú er, gongur hon beint í gjøgnum lundalandið og fyri at verja lundalandið hevur talan hevur verið um at flyta hana oman, so gingið verður rundan um í staðin, sigur Sølvi Simonarson.
Nýumbøttu gøturnar í Mykinesi eru fyrsti liður í Ramsar-ætlanini fyri oynna, ið hevur til endamáls at verja um náttúruøkir. Í Mykinesi fevnir Ramsar-ætlanin um hóttanir ímóti lunda og øðrum fugli á oynni. Mett verður, at tað eru serliga tríggjar týðandi hóttanir ímóti fulgalívi: óskipað gongd í haganum og út í Hólm, rotta og sigling við nógvari ferð kring oynna.
Nógv ferðafólk, bæði føroysk og útlensk, leita sær út til Mykinesar um summarið og nógvar tónleikastevnur plaga at seta sín serliga dám á túrin. Dagurin í dag er ivaleyst einki undantak. Fólkatónleikarastevnan í Mykinesi byrjar í dag klokkan 15, har millum annað Guðrið Hansdóttir og Uni Debes fara at framføra.


text:
Faroe Pride 2012
Ársins Faroe Pride fer alment av bakkastokki 27. juli 2012 og heldur áfram í ein mánað. Umframt stóra almenna skrúðgongu og konsert í høvuðsstaðnum “lítla Ólavsøkuaftan”, verður eisini forvitnislig framsýning, øðrvísi fyrilestrar og kunnandi tiltøk á skránni.
Hetta er triðju ferð, at Faroe Pride er á skránni í Føroyum. Talan er um árligt tiltak har samkynd, tvíkynd, transpersónar og teirra stuðlar, fáa møguleika at gera vart við seg, vísa at tey eru til og at tey eru errin av at vera til. Hetta er samstundis eitt tiltak, ið heiðrar ymisleikan hjá føroyingum og setur fram ynski um líkarætt fyri allar borgarar í Føroyum.
LGBT Føroyar, ið er rørsla fyri samkynd, tvíkynd og transpersónar í Føroyar, skipar fyri øllum tiltøkunum við stuðli frá og í samstarvi við Tórshavnar kommunu, Mentarnargrunni Landsins og Nordisk Kulturfond.


text:
Annita á Fríðriksmørk heldur, at um ræðisrætturin í fiskivinnuni ikki skal takast frá føroyingum, so má útlendskur stórkapitalur úr vinnuni eins og fiskivinnunýskipanin leggur upp til.
– Lata vit standa til, verður verri og verri at vinna okkum rættindini innaftur. Tað er nóg ringt sum er, nú stórkapitalurin púra ósmæðin brúkar øll vápn at steðga okkum.
Tað sigur Annita á Fríðriksmørk, tingbólkaforkvinna hjá Tjóðveldi á Facebook-vanga sínum. Tað hevur verið rættiligur rumbul seinasta samdøgrið, eftir at tað kom fram, at hálendingar og íslendingar hava roynt at ávirka føroysku fiskivinnunýskipanina. Hálendski forsætismálaráðharrin hevur sjálvur havt samrøðu við løgmann, um at hálendingar fara at verða noyddir at selja seg út úr føroysku fiskivinnuni, um nýskipanin kemur ígjøgnum.
– Útlendskur stórkapitalur vil ikki, at føroysk fiskirættindi verða tillutað teimum, sum eru búsitandi og fult skattskyldug í Føroyum. Tað vilja teir ikki, tí tað forðar fyri eini privatisering av føroyska fiskatilfeinginum, sigur Annita á Fríðriksmørk, sum tó ivast í, um útlendingarnir munnu halda, at tilfeingið longu er privatiserað.
– Um ikki, hví senda hesir so forseta teirra, uttanríkisráðharra og parlamentarikarar í býin at ringja til løgmann, Føroya landsstýrið og løgtingsfólk og bøna hesi, um ikki at taka rættindi frá teimum, sum teir hava goldið nógv fyri, sigur Annita á Fríðriksmørk.
Hon heldur tí ikki, at nakað annað alternativ er, enn at krevja rættindini aftur á føroyskar hendur eins og uppskotið hjá samgonguni leggur upp til.
– Teir vilja ikki ta treyt, at feløg og einstaklingar, ið hava rættindi at fiska av fólksins ogn skulu vera búsitandi og fult skattskyldug í Føroyum. Men tá ið alternativið er, at vit lata ræði av ríkidømi okkara av landinum, so er ikki so nógv í at velja hjá okkum, sum ráða í Føroyum, sigur hon.
Annita á Fríðriksmørk staðfestir at enda, at hóast útlendskur kapitalur kann vera góður fyri vinnuna, so má hann aldri taka ræði á vinnuni.
– Útlendskur stórkapitalur kann mangan vera hentur, men hann má fyri Guds skyld ikki eiga ella dominera føroyska tilfeingið, sigur Annita á Fríðriksmørk.


text:
Ari av Rana
14.12.2017 - 11:43
Løgreglan í Aalborg leitar í løtuni eftir trimum ungum fólkum, sum kastaðu ein stein av eini brúgv á ein bil. Steinurin var kastaður av eini brúgv í eystara parti av Aalborg.
Tað var ein kvinna, sum koyrdi bili, tá steinurin varð kastaður av brúnni.
Løgreglan tekur tílíkar hendingar sera álvarsamt. Hetta sæst millum annað við at løgreglan hevur hundar við í leitanini, skrivar TV2.
- Hetta er nakað við taka sera álvarsamt. Tað er ikki ein stórur steinur, sum er kastaður, men líkamikið hvat tað er sum verður kasta, taka vit tað álvarsamt.
Kvinnan sá tríggjar ungar persónar kasta steinin. Hóast einki hendi kvinnuni, so merkti hon tað týðiliga, tá steinurin rakti bilin.
- Rættað 11:59


text:
Mánadagin fær Eysturriki nýggja stjórn, og tað er 31 ára gamli Sebastian Kurz, sum skal standa á odda – hann verður samstundis hemsins yngsti stjórnarleiðari.
Og sambært týska Die Welt verða treytirnar fyri flóttafólki herdar munandi at fáa friðskjól í landinum. Hetta var eisini væntandi eftir valið herfyri. Kurz stendur á odda fyri konservativa flokkinum ÖVP, sum er farn í samgongu við høgravíðgongda Frælsisflokkin, FPÖ.
Stjórnargrundarlagið varð kunngjørt í gjár, og inniber millum annað, at flóttafólk skulu lata eysturrísku myndugleikanum allan reiðan pening og virðir. Meðan tey eru har syrgir staturin fyri, at tey má mat og skjól, og hetta skal fíggjast við virðunum, myndugleikarnir hava lagt hald á.
Flóttafólkini skulu eisini lata fartelefonina frá sær, so myndugleikarnir umvegis telefon og sosialar miðlar kunnu kanna hvørjum landi tey koma frá. Tá hetta er komið upp á pláss, verður telefonin latin aftur.
Sambært JyllandsPosten verður listin yvir lond, sum eru sett a svartalsta, eisini víðkaður. Tað merkir at fleiri verða vist av landinum aftur, tí tey stava frá einum landi, sum eysurríska stjórnin heldur verða ótrygt upprunaland.


text:
Hann varð føddur í Hesti 1881, og her vaks hann upp, festi búgv og búði her alla ævi sína.
Foreldur hansara vóru søgufróð fólk, ið væl dugdu at fara um føroyskt mál, og frá teimum mundi hann hava ansin og áhugan fyri máli og fyri mentanar- og siðsøgu.
Rættiliga ungur var hann, tá hann fór at senda sálmar, upprunayrktar og týddar, til »Føroyskt Kirkjutíðindi«, og frá 1931 og upp gjøgnum árini finna vit í »Varðanum« so av og á yrkingar og siðsøguligt tilfar.
Í 1947 kom úr hansara hond »Hestsøga«, ein hin best skrivaða og greiðasta bygdasøga, vit eiga. Seta vit upp innihaldsyvirlitið, fáa vit eina hóming av, hvussu ríkt innihaldið er: Oyggj okkara. Bygdin., Búreisingur. Matgerð. Kolan. Læknar og læknaferðir. Postsøgur og aðrar flutningssøgur. Torv. Kópaveiða. Fuglabjørgini. Útróður. Jarðarviðurskiftir. Akting. Neytahald. Seyðabrúkið. Skaðasøgan. Kirkjusøgan. Grind og grindaferðir. Handilssøgan. Kappróður. Ránsmenn. Mýs. Síl. Viðavøkstur. Ferðafólk. Garðar. Gávuseyður. Hav. Mangt er forborgið. Frásagnir um ymsu húsini í bygdini. Úti á Hæli. Sparsemi og dugnaskapur. »Bátsbandið«. Bátahavnin. Staðanøvn.
Í 1957 læt Jóan Chr. Poulsen úr hondum bókina »Føroysk orðafelli og orðtøk«. Í formæli tekur hann soleiðis til:
»Tá eg fór undir at savna orðafelli og orðtøk, var tað við tí í huga, at tey munnu ikki fara at verða so nógv nýtt í talumálinum sum fyrr í tíðini, og at tørvur er á at fáa tey at vera meiri fyri teimum, ið áhuga hava at kunna seg við tey«.
Tilsamans finna vit í bókini rnillum 1200 og 1300 orðafelli. Summi eru tikin upp aftur eftir Jákup Dahl, summi eftir V. U. Hammershaimb og so er savn høvundans lagt aftrat, og høvundurin hevur so týtt øll orðafellini. Orðtøkini — 638 í tali — eru partvíst eftir A. C. Evensen, partvíst slík, høvundurin hevur hoyrt gomul fólk tikið til. Hesar báðar bøkurnar »Hestsøga« og »Føroysk orðafelli og orðtøk« hava ikki minst málslrga stóran týdning, og tær tryggja Jóan Christiani í Hesti glæsiligan sess í bókmentasøgu okkara.
Hann doyði í 1970.
Úr: Árni Dahl: Bókmentasøga I-III. Fannir. 1980-83.
Føroyingurin hevur frá aralds tíð verið søgukærur; fedranna brøgd og starvan vóru havd á munni í roykstovuni skýmingarløturnar, meðan arbeiðið gekk — her livdu orðatøkini, gáturnar, ævintýrini, sagnirnar og kvæðini og vórðu flutt til komandi ættarlið.
Okkum var til eydnu lagað, at allur hesin skaldskapur varð festur á blað í tøkum tíma, áðrenn kvøldsetan orsakað av samfelagsbroytingum hvarv, ja, stundum vildi so væl til, at søgufróð og ættkær fólk av sínum eintingum sótu og skrivaðu heilar bygdasøgur, og tá tær komu undan kavi, fingu vit at sanna, at bókmentir er annað enn íspunnar søgur, sjónleikir og yrkingar.


text:
Denver Endurance Sports Examiner skrivar her rættiliga áhugavert um tað at Jennifer Figge herfyri varð søgd at svimja tvørtur um Atlantshavið, ella umleið 2770 miles, uppá 24 dagar, at “If she had (swum across the entire Atlantic Ocean per the earlier reports), she would have swum faster than Michael Phelps — pre-bong — hour after hour, day after day”.
Trupulleikin er nevniliga, at hasir atlantshavsfararnir fara uppí bátin at sova, eta og hvíla, og so reka við streyminum meðan tey eru umborð. Tað er teimum væl unnt, tí tað hevði nokk verið í so hart at skula fylgt somu treytum sum tá ið fólk til dømis svimja tvørtur um eingilsku kanalina, at tey ikki ein gang mugu nerta við bátin, í so langa tíð.
Men um tey VERULIGA vilja svimja tvørtur um kanalina, so heldur ‘the examiner’, at man skuldi skrásett við GPS hvar tey komu upp í bátin, og so koyrt tey útí aftur á sama stað, at svimja víðari. Og tað hevur opinbart eingin gjørt enn.


text:
Viking Supply fingið bjargingarætlan góðkenda
Svenska reiðaríið Viking Supply Ships hevur nú eina endurskipan upp á pláss, sum ber í sær 15 mió. dollarar í nýggjum eginpeningi og eina “munandi skerjing” av rentugjaldingum og avskrivingum fram til 1. ársfjórðing 2020, upplýsir felagið.
Fráboðanin um endurreisingina kemur, eftir at felagið tvær ferðir hevur útsett almannakunngeringina av roknskapinum fyri 3. ársfjórðing. Hon verður nú 18. desember, meðan freistin fyri tekning av nýggjum partabrøvum er longd til 22. desember.
Orsøkin er sambært felagnum, at partaeigararnir í felagnum skulu hava møguleika at seta seg inn í roknskapin fyri 3. ársfjórðing.
Viking Supply Ships hevði ein rættiliga vánaligan roknskap fyri 2. ársfjórðing við einum EBITDA upp á -45 mió. svenskar kr. og einum undirskoti í ársfjórðinginum eftir skatt upp á 99 mió. kr. Samstundis var likviditeturin í felagnum trýstur til tað ítasta eftir eitt sera negativt cashflow í 1. hálvári.
Vánaliga úrslitið trýsti felagið út í endurreisingina, tí alternativið við negativu útlitunum annars rætt og slætt hevði hótt tilveruna hjá felagnum.
Kelda: Viking Supply Service/maritimedanmark.dk


text:
Nevndin í Føroya Arbeiðsgevarafelag víðkað
Fríggjadagin í farnu viku hevði Føroya Arbeiðsgevarafelag eykaaðalfund, har víðkan av nevndini úr 7 nevndarlimum til 9 nevndarlimir var á skrá.
Ein av orsøkunum til, at nevndin í Føroya Arbeiðsgevarafelag nú skjýtur upp at fáa tveir nevndarlimir afturat, er, at fleiri arbeiðsgevarasamskipanir við árunum eru vorðnar limir í felagnum. Samstundis hevur felagið eisini fingið fleiri sáttmálar undir seg og fleiri fakfeløg at samstarva við.
Nevndin í Føroya Arbeiðsgevarafelag hevur talt sjey limir síðan 1992. Tá varðaði felagið av knapt 10 sáttmálum við 7 fakfeløg. Hetta talið er nú knapt 40 sáttmálar við 18 fakfeløg.
Eykaaðalfundurin samtykti uppskotið, og nýggir nevndarlimir í Føroya Arbeiðsgevarafelag eru Árni Ellefsen, stjóri í BankNordik, og Odd Eliasen, stjóri á Havsbrún.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Myndarøð: Væleydnað seymiskeið fyri nýbyrjarar
Rúsdrekkaávirkaður og 12 persónar í bilinum
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
55 vilja vera stjóri
Ísraelar og palestinar - sum dagur og nátt
Prát við Svend Højgaard
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
Íslendsk lodnuskip hava rokveiðu - norðmenn á veg
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Ein sólskinssøga á vetri
Messi brendi brotsspark
Samband
Postboks 226
FO-600 Saltangará


text:
Einaferð var gamli bóndi á Skælingi, faðir til sterka Sjúrða, burtur í haga fyri sonin, sum annars plagdi at røkja garðin fyri tann gamla; men henda dagin var Sjúrður á útróðri, og tað mundi verið tí gamla at bana: Dalsmenn og skælingsbóndin sótu illa um sátt. Og ikki var tann gamli komin niður ímóti dalsmarkinum, áðrenn dalsmenn komu tuskandi eftir honum. Teir høvdu altíð havt í kvittanum at gera enda á tí gamla; tí so vóru enn størri líkindi hjá teimum fyri eisini at fáa bilbugt við sterka Sjúrða.
Tann gamli tók til beins undan teimum tað sindrið, hann dugdi, og stevndi norður móti Skoradalsegg. Komin so langt sá hann, at dalsmenn vóru beint í hølunum á honum. Sveittin rann av honum, og fyri seg sjálvan helt hann, at nú vóru góð ráð dýr. Tí at renna undan teim ungu dalsmonnum kundi hann ikki longur.
Hann vendi sær knappliga um ímóti dalsmonnum, steðgaði á og rópti:
“Sjúrður, sonur mín, nú komst tú mær væl við!”
Tá ið dalsmenn hoyrdu Sjúrða nevndan, snúðu teir á og sluppu sær burtur.
Væl hýrdur yvir at snildið hansara hevði eydnast so væl, fór eisini gamli bóndin á Skælingi heim til húsa.
Andreas Weihe: “Søga og søgn”, 1933


text:
Heimleiðis fundur 5. desember 2011: Hvat eyðkennir góða leiðslu?
Mikael Lindholm, journalist, hevur júst skrivað bøkurnar “Den danske ledelseskanon”. Bøkurnar greiða frá 12 teimum stórstu leiðslu brøgdunum í Danmark síðan annan heimsbardaga. Fyritøkur sum eitt nú LEGO, ISS, Novo Nordisk, Maersk Line og JYSK hava tilsamans skapað meira enn 700.000 arbeiðspláss og eina sølu á fleiri 100 milliardir krónur.
Mikael Lindholm spyr í bókini, hvat uppskriftin til hetta er, og um her er nakað man kann læra nakað av?
Mikael Lindholm kemur til Føroya fyrst í desember og í tí sambandi hava Virðisbrævamarknaður Føroya og Vinnuhúsið heitt á hann, at greiða nærri frá um leiðslubrøgdini í Danmark.
Fundurin, sum er viðkomandi fyri allar leiðslur, verður í Vinnuhúsinum 5. desember klokkan 15:00 til 17:00 og er ókeypis. (Av tí at tað eru so nógv, sum hava teknað seg, er fundurin fluttur oman í Kaffihúsið á Bryggjubakka).
Ver vælkomin.
Stutt um Mikael Lindholm:
Mikael Lindholm er stjóri fyri INNOVATIONinside, sum veitir ráðgeving til fyritøkur um innovationsmentan. Hann hevur millum annað ment tiltøk sum eitt nú Innovation Cup, Danmarks mest innovative virksomhed og Innovation Champion, øll tiltøk við endamálinum at styrkja tað innovativa arbeiðsplássið. Hann hevur skrivað fleiri bøkur um strategi, vøkstur og leiðslu, til dømis “Slip innovationen løs – Danmark som kreativ stormagt.” Mikael Lindholm er eisini fyrrverandi chefredaktør fyri Berlingske Nyhedsmagasin.


text:
Norra aftur størsti gassveitari í Vesturevropa
Norra er farið framum Russland sum størsti gassveitari í Vesturevropa, vísa hagtøl frá fyrsta ársfjórðingi.
Norra útflutti 29,2 miljardir kubikkmetrar av natúrgassi til Vesturevropa í fyrsta ársfjórðingi, vísa hagtøl frá Gassco, almenna norska felagnum, ið flytur gass úr Norra til Evropa.
Russland útflutti í sama tíðarskeiði 20,29 miljardir kubikkmetrar av natúrgassi til Evropa, vísa tøl frá russiska Gazprom.
Ukraina-kreppan
Í 2012 varð Norra fyri fyrstu ferð størsti veitarin av natúrgassi til Vesturevropa, men alt árið eftir endurvann Russland trúnuna.
Nú er Norra aftur størst, helst sum úrslit av politikkinum hjá ES at gera seg minni bundnan av russiskum natúrgassi, millum annað sum avleiðing av leiklutinum hjá Russlandi í Ukraina.
Fleksiblir prísir
Stóra fallið í oljuprísinum er helst eisini ein av orsøkunum til, at Norra aftur er størsti gassveitari.
Norra bjóðar meiri fleksiblar prísir og stóru keypararnir bíða við at keypa úr Russlandi í vón um, at lági oljuprísurin eisini fer at elva til bíligari russiskt gass.
Hagtølini vísa, at rákið byrjaði í síðsta ársfjórðingi í fjør, tá Vesturevropa keypti 29,5 miljardir kubikkmetrar av natúrgassi úr Norra og einans 19,8 miljardir kubikkmetrar úr Russlandi.
Norski marknaðarparturin øktist
Verður hugt at 2014 undir einum var Russland kortini størsti orkuveitarin til ES, vísa hagtøl frá ES-nevndini.
Russiski marknaðarparturin fall tó úr 43 til 42 prosent, meðan marknaðarparturin hjá Norra øktist úr 34 til 38 prosent í 2014.
Kelda: dn.no


text:
FLE - Føroya Lærarafelag fyri eftirløntar lærarar
Felagið varð stovnað 26. september 2009.
Endamáliðið hjá felagnum er at virka fyri áhugamálum hjá eftirløntum lærarum og at ráðgeva Føroya Lærarafelag í málum viðvíkjandi eftirløntum lærarum, skipa fyri mentanaðar tiltøkum og líknandi.
Nevndin:
Páll Poulsen, formaður
Jane Hoydal
Egon Hansen
Jónvør Joensen, tiltakslimur
(dagført 2. juni 2016)
Fyri at gerast limur í FLE má lærari vera eftirløntur. Eftirløntir lærarar hava rætt at taka lut á aðalfundinum hjá Føroya Lærarafelag.
Viðtøkur fyri Føroya Lærarafelag Eftirlønt, FLE
§ 1
Føroya Lærarafelag Eftirlønt, FLE, er felag fyri limir í Føroya Lærarafelag, ið eru farnir úr starvi við eftirløn. Skrivstova felagsins er skrivstova Føroya Lærarafelags.
§ 2
FLE skal virka fyri menning av limunum og áhugamálum teirra.
§ 3
Limagjaldið verður sambært viðtøkum Føroya Lærarafelags ásett á aðalfundi Føroya Lærarafelags.
§ 4
Valdir verða 3 limir og 1 tiltakslimur til starvsnevndina hjá FLE. Nevndin verður vald makað ár á aðalfundi hjá FLE.
Stk. 2. Stillað verður upp á fundinum. Í minsta lagi 4 fólk skulu á uppstillingarlistan.
Stk. 3. Á valseðilin verða í mesta lagi skrivað nøvnini á trimum av teimum uppstillaðu.
Stk.4. Tann, ið fær 4. flestar atkvøður, er tiltakslimur.
Stk. 5. Valbær eru og valrætt hava eftirlønt í Føroya Lærarafelag.
§ 5
Nevndin skipar seg við formanni og skrivara.
§ 6
Føroya Lærarafelag umsitur fíggjarviðurskiftini.
§ 7
Starvsnevndirnar í FLE og FL avtala fígging av tiltøkum, sum FLE stendur fyri.
§ 8
FLE kann skipa fyri tiltøkum fyri eftirlønt, t.d. skeið, veitslur, útferðir, ferðir o.a.
§ 9
FL kann veita stuðul til serstøk tiltøk, sum FLE skipar fyri.
§ 10
FLE kann samstarva við aðrar líknandi bólkar í hinum Norðurlondunum.
§ 11
FLE fylgir við, at limirnir verða kunnaðir um tilboð og avtalur um prísniðurskurð til limirnar.
§ 12
Á aðalfundi Føroya Lærarafelags leggur FLE fram ársfrágreiðing.
§ 13
Føroya Lærarafelag hevur allan samráðingarrættin og er einasti avvarðandi sáttmálapartur yvirfyri myndugleikunum.
§ 14
Viðtøkurnar fyri FLE kunnu við vanligum meiriluta broytast á aðalfundinum makað ár. Hesar viðtøkur eru samtyktar 16. mars 2013.


text:
Vilmund Jacobsen 09.01.2017 (22:20)
Keypti Dragan fyri eina 20 krónu!
Tað var Hans Eli Hansen, sum í 1992 keypti Dragan frá Grímuri Lassen fyri eina 20 krónu og seldi skipið aftur til stuðlafelagið Dragan fyri eina 10 krónu!
Snotuliga skúlaskipið í Klaksvík - Dragin - hevur sína serligu søgu. Hans Eli Hansen sigur, at hann sum sjómansskúlalærari undirvísti í sjómanslæru.
- Eg helt tað ikki vera serliga áhugavert bara at sita inni í einari skúlastovu og práta og tekna upp á eina talvu. Ein dagin sigur sonur Grím Lassen, sum var ein av næmingunum í flokkinum, at pápin nú ætlaði sær at søkkja Dragan.
Skipið hevði fingið upphøggingarstuðul og lá næstan søkklaðið við bryggju í Klaksvík.
Hans Eli Hansen sigur, at hann henda dagin í skúlanum bað sonin hjá Grímuri Lassen spyrja pápan, um hann vildi selja Dragan. Jú, tað var gamaní.
Og Hans Eli Hansen greiðir soleiðis frá:
- Eg hevði eina 20 krónu í lummanum, fann mær ein brævbjálva og skrivaði niður eina sølu/ keypsavtalu og legði 20 krónuna í brævbjálvan. Tá drongurin dagin eftir kom aftur við brævbjálvanum, hevði Gímur Lassen skrivað undir.
Hans Eli Hansen sigur, at tá keypið varð komið upp á pláss, fann hann nakrar menn, sum hann hugsaði høvdu áhuga fyri at seta skipið í stand.
- Vit vóru einir 10 mans, sum skipaðu ein grunn, og tá seldi eg Dragan aftur til grunnin fyri eina 10 krónu. Flestu av monnunum vóru fakmenn av ymiskum slag, og eg kann siga, at eingin av okkum misti nakrantíð hugin.
Og Hans Eli Hansen heldur seg eisini vita, hví hugurin ongantíð fór hesi 10 árini tað tók at seta skipið í stand.
- Vit bíløgdu beinanvegin átta viðarbular úr Danmark til mastrar og annað, sum vit skulu brúka fyri rigga skipið til seglskip. Hin størsti viðarbulurin var einar 20 metrar langur.
Hans Eli Hansen sigur, at teir funnu fram tekningar til mastrarnar, tí hetta var eftir teirra tykki ikki hin lættasta uppgávan.
- Eg kann siga, at vit líka sum byrjaðu við tí torførasta fyrst, og tá mastrar og annað var liðugt, kundu vit ikki tilláta okkum, at skipið ikki eisini bleiv liðugt. Hetta var á ein hátt psykologiska drívmegin aftan fyri verkið, sigur hann brosandi.
Í 2003 var tíggju áralanga arbeiðið liðugt, og Dragin lá nú sum skúlaskip púra klárur við bryggju í Klaksvík við siglingarloyvi - og ongari skuld.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hetta er áttanda árið á rað, at Visit Suðuroy hevur jólastovu, fyri børnum og barnsligum sálum.
Jólastovan hevur verið sera væl vitja øll hesi árini. Børn og vaksin kunnu koma innar, og vekk frá jólaræsinum eina løtu og nýta friðin og hugnan. Ketty er í Jólastovuni og hjúklar um børnini og leggur lag á.
Dentur hevur altíð verið lagdur á, at tað er ókeypis at vitja Jólastovuna, t.v.s. at børn, ung og vaksin kunnu klippa og líma okkurt jólapynt, og fáa sær okkurt gott afturvið, ókeypis.
Jólastovan verður opin fram til 22. desember frá kl. 15 – 18. Nógv ymiskt verður á skránni s.s. jólasøgur verða lisnar, vit pynta jólatræ, klippa jólapynt, syngja og ymiskt annað.


text:
Hvat er gudloysi?
Gudloysi í sínum uppruna týðing er frá tí Griska heitinum atheos, ið merkir uttan guð ella guðar. Grundleggjandi er tað tað, at ein ikki trýr uppá eina guðaveru ella fleiri, ella kann eisini skiljast, sum ein mangul ella frávera, at trúgva uppá eina ella fleiri guðaverur. Hetta er andstøðan til heitið theisma, ið merkir at trúgva og uppáhalda eina fleiri guðaverur, tó er gudloysi á ongan hátt ein mótstøða ella ímóti tí uppáhaldi. Bert tann støða, at uppáhaldi er ósannlíkt, ella tað at ein velur ikki at taka undir við tí. Har fylgir ongin læra ella lærusettningar við heitinum ella nakrar neyðturviligar fylgir.
Men tað kunnu jú eisini verða fleiri ymiskar grundir ella orsøkir til hví ein persónur er gudloysingur. Tað kann verða vegna manglandi prógv fyri eina gudaveru ella annað, men tað í sær sjalvum er ikki tað hetta skrivið er um.
Í tí áðurnevndu og einføldu fatan, so er gudloysi eina bert tann tilvitaða støðan, at uppáhaldi fyri eina ella fleiri guðaverur er ósannlík, og tískil er ein persónur gudloysingur. Ein kann eisini verða gudloysingur vegna eina ótilvitaða støðu um theistiska uppáhaldi, sum vil siga, um ein hevur ongantíð vitað um slík uppáhøld, so vil tann persónur verða gudloyingur tess vegna. Somuleiðis er tað tað, at ein hevur als ikki tikið nakrað ítøkiliga støðu til hvørt ein guðavera kann vera er til ella ei, ella um tað er sannlíkt ella ósannlíkt. Í stuttum tað at ikki hava tikið lut ella støðu til theistiska uppáhaldi. Tískil kann ein eisini verða gudloysingur.
Tað er her í at tað er opinlýst, at onki fylgir neyðturviliga at heitinum gudloysi og onki er frá tí, ella av tí somu støðu at verða gudloyinsgur. Hetta er ein trupulleiki, sum mong hava við heitinum gudloysi og um ymisk evni í kjaki við gudloysingar. Tað fylgir ikki neyðturviliga, til dømis, at ein gudloysingur skal halda Big Bang ástøði ella Menningarlæruna, ella nakað annað ástøði verða sannlíkt vegna teirra gudloysi, tí hesi eru hvør sær ymisk evni og hugtøk, ið hvørki leiða til annað, ella eru orsaka hitt. Einans er gudloysi tann støða ein kemur í vegna tað atlit ein hevur, ella tekur til tað theistiska uppáhaldi!
Her er tað týdningarmikið at skilja, at tað eru eisini óneyðugar týðingar av heitinum, sum sigast skulu vera antin sterkt ella veikt gudloysi, sum lagt verður afturat heitinum gudloysi, men sum í veruleikanum eru aðrar støður, hugtøk og uppáhøld, sum ikki hoyrir undir gudloysi.
Jeg sigi soleiðis tí jeg haldi at hesi eru bæði óviðkomandi og ikki í tráð við heitinum gudloysi og hvat tað veruliga inniber, og tess vegna er tað ein villa at málbera seg soleiðis í einum kjaki ella tá ið mann umrøðir hetta heiti. Til dømis, ein kann verða gudloysingur og hava tað uppáhaldi, sum sigur at ongin gudavera kann verða ella er til, og tað kann møguliga verða vegna teirra áðurnevnda gudloysi hava hetta uppáhaldi, men týdningarmikið er at skilja, at tað er eitt útilokandi uppáhald, ið ikki tilhoyrir heiti gudloysi, og er undir ongum umstøðum teirra gudloysi. Gudloysi hevur onki uppáhald, tí tað er eitt aftursvar til eitt uppáhald, og tað vil so siga, at tað er misvísandi at leinkja eitt tilvildarligt uppáhald at heitinum gudloysi.
Persónurin, ið sigur at ein guðavera ikki er til, uppáheldur eitt og hvørt ímóti theistiska uppáhaldinum, og um tað skal skiljast fyri tað tað er, so er tað ikki í tráð við atheos, men hevði heldur passað betri inn við heitið anti-theos. At siga anti-theos, er so aftur eitt annað heiti, ið inniber eitt uppáhald, sum gudloysi ikki átekur sær. Tí í stuttum er gudloysi í tráð við tí gamla uppruna heiti atheos, ið merkir uttan guð, ímeðan tað miskilta heitið anti-theos verður leinkjað til heiti gudloysi annað hvørt hvussu sterkt ella veikt ein tekur undir við anti theistiska uppáhaldi. Ofta verður heta leinkjað at orsaka av at theisma undanførur seg frá sínum uppáhaldi.
Mann sær eisini alt ov ofta fólk spyrja gudloysingar um at prógva ástøðir, sum til dømis uppruna alheimsins, men sum bæði er óviðkomandi og ikki tilhoyra undir heitinum, ella støðuni av at verða gudloysingur. Enntá spyrja um ting, sum gudloysi, sum heiti ikki uppáheldur men, sum er opinlýst eitt anti theistiskt uppáhald og støða. Enn víðari siga summi fólk at gudloysi hevur eina mongd av uppáhøldum, men vónandi vísur hetta teimum á tað heitið veruliga er. So, einaferð enn, ein persónur, ið er gudloysingur er tað vegna tað, at hava tikið eina støðu til theistiska uppáhaldi og tað merkir, at hann heldur tað uppáhaldi hvørt ein guðvera er til verða ósannlíka. Tann niðurstøða í sær sjálvum fylgir ikki, at gudloysingurin skal prógva hvussu alheimurin kom til grunda á sítt gudloysi.


text:
Í morgin fara vit av landinum. Við kós móti Torremolinos.
Var forbí og vitjaði grannan í gjár. Hon hevur eisini verið har, og visti at siga hvørjar vatnrusjibanar man skuldi halda sær frá. Tí onkur hon hevði roynt, harramíngud segði hon, har var so nógv fer og so nógv vatn, at tá hon kom á málstrikuna, var so nógv vatn enda har tað annars bara eigur at verða “exit". So hon gekk og prumpaði vatn restina av degnum. Ok, tað er ikki kul. Og, legði hon aftrat, man fær ikki altíð stýrt tí ið fylgir við. ÚW!
Og so er tað selfievinkilin tá man liggur í bikini og skal senda snapchat. Hann má eg læra, tá eg skal senda “greetings from Spain”. Tí tá man liggur í bikini skal man nemliga duga betri enn væl, fyri at fanga røttu kurvarnar og útiloka tær skeivu. Sjálvandi kann man eisini bara lata verða við at senda myndir, halló, men vissi man nú fangar ta heilt røttu, so halda øll sum síggja hana, at eg eri áh so perfekt. Og tað er ikki so býtt, tá fakta er heilt tað øvugta, serliga nú summarsesongin við góðum mati, nógvum øli og øðrum kaloriuríkum er farið niðurum.
So havi eg eisini gjørt tað snilda, at eg havi lakerað neglirnar á hondum og fótum reyðar, soleiðis at tað fyrsta sum fangar eygað ikki er eitt buglutt lær. Men, so tá eg vitjaði grannan, var ein ungur maður og vitjaði samstundis (grannin hevur tendens til at hava lítlar hjálparar akra sum jólamaðurin, sum hon setur í sving so ella so.) Og hesin ungi maðurin er ein av hennara “nissum”. Hendan fitta (og pena) nissan segði, at hann elskaði lærbuglir. Tað var akra tað sum var poengið við einum læri, segði hann. Tavadenn! Eg bleiv so smikrað, fekk hug til at tveita buksurnar og lufta lørini beint á staðnum. Vorðið sum nissa :)
Men, tað skaðar ikki at royna at glatta tær eitt sindur út áðrenn fráferð. So lør og rumpa fingu ein umgang av cellulitisviðger í vikuni, og fáa eina afturat í kvøld. Tey skulu ikki halda, at bara tí ein nissa rósar teimum, so sleppa tey undan at verða pakkað inn í plast.
Eg havi havt forbistrað ilt í vinstra fóti nú eina tíð. Tá man hevur breiðar føtur og pressar seg í smalar og høgar hælir, kann tað enda so. So nú havi eg ognað mær ein vírik. So eg havi ligið sum ein annar sjúklingur í songini við einum fótskinna seinastu dagarnar, fyri at rætta eitt sindur upp uppá “hr. Vírik”. Gott at eg skal ganga í breiðum sandalum komandi dagarnar.
Elsti sonurin heldur at eg eri strævin. Hann hevur sagt farvæl við vinirnar fleiri ferðir longu. Hetta, tí mamman hevur tikið feil av bæði dato og tíðspunkti at flogfarið fer. Eg helt vit skuldu avstað í gjár. So fann eg útav at tað ikki er fyrrenn í morgin. So helt eg, at vit skuldu við flogfarinum kl 15. Men so skulu vit kl 13.
Hoyrast:)


text:
Tour de France 2017
Tour de France 2017 var tann 104. útgávan av súkklukappingini Tour de France.
Kappingin byrjaði leygardagin 1. juli í Düsseldorf, Týskland við einum 13 km longum einkultstarti.
Bretin Chris Froome endurvann kappingina, tað var á fjórða sinni, at hann vann kappingina. Kolumbianarin Rigoberto Urán gjørdist nummar tvey og fraklendingurin Romain Bardet gjørdist nummar trý. Avstraliarin Michael Matthews vann stigkappingina, fraklendingurin Warren Barguil vann fjallakappingina og fekk heiðurin sum mest álopssinnaði súkklarin. Bretin Simon Yates frá Sunweb vann ungdómskappingina.
Innihaldsyvirlit
Lið og súkklararRætta
Danskir súkklararRætta
- Jakob Fuglsang koyrdi fyri Astana
- Michael Valgren koyrdi fyri Astana
- Lars Bak koyrdi fyri Lotto-Soudal
Norskir súkklararRætta
- Edvald Boasson Hagen var við fyri sjeyndu ferð og koyrdi fyri Team Dimension Data
- Alexander Kristoff var við fyri fimtu ferð og koyrdi fyri Team Katusha
- Vegard Stake Laengen var við fyri fyrstu ferð og koyrdi fyri UAE Abu Dhabi
TeinarnirRætta
Býtið av troyggjunum undir kappinginiRætta
ÚrslitRætta
Samlaða støðanRætta
KeldurRætta
SlóðirRætta
- Almenn heimasíða
- Tour de France 2017 - ProCyclingStats


text:
Advokatyrki
Sjálvstøðug umboðan neyðug
At umboða antin seljara ella keypara
- Sum advokatur kanst tú ikki umboða báðar partar í senn.
- Heldur ikki onnur søluumboð kunnu uttan við stórum vanda fyri mistøkum umboða ymisk áhugamál samstundis
At greiða húsahandlar, sølu og skeytiavgreiðslu, vegna báðar partar.
Um advokatur ella annað søluumboð (húsameklari) avgreiðir handilin við sølu og gerð av skeyti, og keyparin ber ein part av kostnaðinum, so áliggur hesum at vísa áhugamálum keyparans ans, so keyparin ikki verður fyri missi ella skaða av handlinum. Vandi fyri mistøkum er størstur í hesum málum. Men framvegis eru tað áhugamálini hjá seljaranum, sum søluumboðið røkir.
Í rættarmálum um mistøk í húsahandlum, sum ofta koma fyri, tá søluumboðið einsamalt hevur avgreitt allan handilin, stendur keyparin ofta spyrjandi, og skilir ikki fyrr enn tá, at seljarin í veruleikanum bert umboðaði seljaran og ikki seg.
Økið verður nú lógarregulerað:
LØGTINGSLÓG NR. 136 FRÁ 6. OKTOBER 2011 UM KEYP OG SØLU AV FASTOGN O.A. (kemur í gildi frá 1.juli 2012)
- Selaraumboðið. kann bert umboða seljaran og ikki krevja at keyparin eisini rindar meklaranum í samband við sølutilgongdina.
- Seljaraumboðið/meklarin kann ikki treytað góðtøku av keypsboði av at sleppa eisini at umboða keyparan
- Setur krøv til seljaraumboðið/meklaran at veita upplýsingar um evt. fíggjarligt tilknýti og evt. fjaldir ágóðar frá hesum í samband við sølu eitt nú frá banka ella trygging.
- Setir bann fyri at meklarin kann knýta søluna/keypið at ávísum tænastum, so sum t.d. fígging frá ávísum peningastovni, ella trygging frá ávísum tryggingarfelag


text:
Eftirløn
Nýggja eftirlønarlógin kom í gildi
1. januar 2014
Gomlu pensjónskonturnar
Frá 1. januar 2014 ber ikki longur til at rinda inn á gomlu pensjónskonturnar Kapital- og Lutapensjón. Í sambandi við útgjald fylgja konturnar tó framhaldandi Rentutryggingarlógini (Løgtingslóg nr. 51 frá 29. desember 1971 um skatt av rentutrygging v.m. og við seinni broytingum.) Les meira her.
Skiljast skal millum pensjónskontur stovnaðar áðrenn ella eftir 1. januar 2012.
Kapitalpensjón – verður goldin út í einum
Lutapensjón – verður goldin út í lutum yvir í minsta lagi 10 ár
Tú hevur altíð møguleika at flyta uppsparda Kapitalpensjón yvir í Lutapensjón og/ella Lívrentu og uppsparda Lutapensjón yvir í Lívrentu. Tað ber tó ikki til at flyta hinvegin, t.d. flyta Lívrentu yvir í Luta- ella Kapitalpensjón, uttan at rinda eyka avgjald til landskassan.
Lívrenta - verður stovnað sum ein trygging í Lívstryggingarfelag og tryggjar tær tá eitt mánaðarligt útgjald, so leingi tú livir.


text:
Landsfundur hjá Bláakrossi Føroya
Hjalmar Hansen, aðalskrivari greiddi frá landsfundinum hjá Bláakrossi Føroya, sum verður 24.-25. mai í missiónshúsinum og kirkjuni á Toftum. Evnið fyri landsfundin verður ”Blái Krossur í dag og framyvir”. Tiltøkini eru almenn og ókeypis. Les skránna her og les meira á www.blakross.fo
Teen Street
Christian Pliz og Thorvald Gardlykke greiddu frá Teen Street. Christian Pilz kemur at hava ein fyrilestur fríggjak. 23. mai kl. 20.00 í meinigheitshúsinum í Havn. Evni: Ungdómsleiðari sum persónur og 12 mátar at hava bíbliustudio.
Eisini fer Christian Pilz at hava fyrilestur og frágreiðing fyri leiðarum og hjálparum til Teen Street 2008, tað verður í Hebron á Argjum leygardagin 24. mai frá kl. 10.00 til einaferð út á seinnapartin.
Dunamis Bíbliuskúlin
Vit ringdu til Rúna Rasmussen har hann greiddi frá Dunamis Bíbliuskúlanum, og í juni verður skipa fyri einum bíbliuskeiði um efesusbrævið. Undirvíst verður í trý kvøld.
Mikukvøldið 4. juni kl. 19.00-20.45
Mikukvøldið 11. juni kl. 19.00-20.45
Mikukvøldið 18. juni kl. 19.00-20.45
Undirvísingin fer fram í Filadelfia í Havn, Landavegur 22. Tilmeldingarfreistin er týsdagin 27. mai kl. 12.00. Send teldupost til dunamisb@gmail.com ella ring til tlf. 314828 og leggja eini boð á telefonsvararan. Les meira um bíbliuskúlan her
Vertur: Tór Arni Samuelsen


text:
Leggja vit fiskivinnuna og alivinnuna saman, so eru tær báðar vinnurnar grundarlagið undir millum 60 og 70 prosentum av búskaparliga virkseminum í Føroyum, tað sigur Magni Laksáfoss, búskaparfrøðingur. Hesar báðar eru okkara kjarnuvinnur og eru við til at skapa grundarlagið undir øðrum vinnum og almennum tænastum í Føroyum.
"Tað ávirkar alt býarlívið á Tvøroyri, at Varðin Pelagic setti sítt virki á stovn í 2012", sigur kommunustjórin á Tvøroyri. Virkið, sum nú er farið upp í royk, fungerar í sendingini sum eitt ítøkiligt dømi upp á, at fiskivinnan ávirkar restina av samfelagnum.
Vit hitta eina unga havnagentu, sum fyri tveimum árum síðan flutti suður at arbeiða á Varðanum Pelagic. Hon fortelur okkum, hvussu hon var við til at skapa sólskinssøguna um Tvøroyri, sum fór at blóma, tá 150 nýggj arbeiðspláss komu við virkinum. Hon fortelur eisini, hvar hon er í dag, nú hennara arbeiðspláss ikki er til meir.
Í sendingini hesa ferð eru:
Jóan Pauli Joensen, fólkalívsfrøðingur
Laila Midjord, fyrrverandi starvsfólk á Varðanum Pelagic
Magni Laksáfoss, búskaparfrøðingur
Henrik Weihe Joensen, kommustjóri á Tvøroyri
Rætting 23. juli 2017: Innleiðandi stóð í hesum teksti til triðja part av sendirøðini Sjógvurin og Vit, at "Leggja vit fiskivinnuna og alivinnuna saman, so standa tær báðar fyri millum 60 og 70 prosentum av øllum inntøkunum í Føroyum". Tann orðingin kann geva lesaranum ta fatan, at millum 60-70% av øllum inntøkunum í Føroyum stava beinleiðis úr fiski- og alivinnuni. Tað er skeivt. Í sendingini tosa vit um avleidda virksemið. Tað vil siga: hvørjar inntøkur fiski- og alivinnan óbeinleiðis førir við sær.
Í frágreiðingini "Samfelagstýdningurin av fiskivinnuni", sum Magni Laksáfoss, búskaparfrøðingur, gjørdi í 2015, verður mett, at fiskivinnan í 2013 var grundarlag undir 43% av føroyska búskapinum (í sendingini tosa vit um fiskivinnu og alivinnu samanlagt, og tí eru tølini væl hægri). Tí er innleiðandi tekstur rættaður 23. juli 2017. Sendingin byggir upp á hesi tøl úr frágreiðingini hjá Magna Laksáfoss:
"Beinleiðis virksemið í fiskivinnuni í 2012 var 1.900 mió. kr.
Støddin á avleidda virkseminum frá fiskivinnuni í 2012 var 1.350 mió. kr.
Støddin á almenna virkseminum, fíggjað av fiskivinnuni, var í 2012 1.000 mió. kr.
Støddin á avleidda virkseminum frá tí almenna virkseminum, sum fiskivinnan fíggjaði í 2012, var 900 mió. kr.
Tilsamans høvdu hesir fýra bólkarnir í 2012 eina stødd á 5.100 mió. kr., út av einum búskapi á 11.950 mió. kr.. Hetta merkir, at fiskivinnan í 2012 var grundarlag undir 43 prosentum av føroyska búskapinum."